EUROPSKA KOMISIJA Bruxelles, 7.7.2020. COM(2020) 295 final PRILOG prijedlogu odluke Vijeća o stajalištu koje treba zauzeti u ime Europske unije u okviru Odbora za trgovinu osnovanog na temelju Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu izmjene određenih odredaba Protokola II. o definiciji pojma „proizvodi s podrijetlom” i metodama administrativne suradnje



PRILOG NACRT ODLUKA br. … / 2020

ODBORA ZA TRGOVINU OSNOVANOG NA TEMELJU PRIVREMENOG SPORAZUMA O PARTNERSTVU IZMEĐU EUROPSKE ZAJEDNICE, S JEDNE STRANE, I PACIFIČKIH DRŽAVA, S DRUGE STRANE od … o izmjeni određenih odredaba Protokola II. o definiciji pojma „proizvodi s podrijetlom” i metodama administrativne suradnje ODBOR ZA TRGOVINU, uzimajući u obzir Privremeni sporazum o partnerstvu između Europske zajednice, s jedne strane, i pacifičkih država, s druge strane („Sporazum”), koji je potpisan u Londonu 30. srpnja 2009. i kojim je uspostavljen okvir za Sporazum o gospodarskom partnerstvu, a posebno njegov članak 8., članak 68. stavak 3. i članak 78. u vezi s člankom 41. njegova Protokola II., budući da: (1)Nezavisna Država Papua Nova Gvineja privremeno primjenjuje Sporazum od 20. prosinca 2009., a Republika Fidži od 28. srpnja 2014. Od pristupanja Sporazumu Nezavisna Država Samoa također primjenjuje Sporazum od 31. prosinca 2018., kao i Salomonovi Otoci od 17. svibnja 2020. (2)U skladu s člankom 8. Sporazuma Odbor za trgovinu preispituje odredbe Protokola II. o definiciji pojma „proizvodi s podrijetlom” i metodama administrativne suradnje kako bi se te odredbe dodatno pojednostavnile. (3) Stranke su provele to preispitivanje i dogovorile sljedeće izmjene Protokola II.: i. brisanje sljedećih odredaba, koje više nisu primjenjive: – članka 3. stavka 7., – članka 4.a, – Priloga VIII.A i XII; ii. ispravak sljedećih odredaba: – članka 4. stavka 8. brisanjem druge rečenice, koja više nije primjenjiva,

– naslova članka 7. kako bi odgovarao naslovu navedenom u kazalu; iii. uvođenje novog članka 12. pod naslovom „Odvojeno knjigovodstveno iskazivanje” u glavu II., kojim će se gospodarskim subjektima omogućiti da smanje troškove primjenom te metode upravljanja zalihama; iv. brisanje članka 13. glave III. i njegovu zamjenu novim člankom 14. pod naslovom „Neizmijenjenost” kako bi se gospodarskim subjektima omogućila veća fleksibilnost u pogledu dokaza koji se carinskim tijelima zemlje uvoznice dostavljaju kad se roba s podrijetlom pretovaruje u trećoj zemlji ili kad se skladišti u carinskom skladištu treće zemlje; v. brisanje članka 14. o „izložbama” i članka 38. o „slobodnim zonama”, koji više nisu potrebni nakon što se uvede odredba o „neizmijenjenosti”; vi. izmjenu članka 15. glave IV. kako bi se gospodarskim subjektima omogućila veća fleksibilnost u pogledu ispunjavanja zahtjeva za dokaze o podrijetlu; vii. uključivanje novog članka 39. u kojem su sažete funkcije i odgovornosti Posebnog odbora za carinsku suradnju i pravila o podrijetlu navedene u različitim odredbama Protokola II. te, u skladu s time, ažuriranje članka 41. (4) Prilog II. Protokolu II. uz Sporazum temelji se na verziji nomenklature Harmoniziranog sustava (HS) iz 2007. koja je priložena Međunarodnoj konvenciji o Harmoniziranom sustavu nazivlja i brojčanog označivanja robe (HS) Svjetske carinske organizacije (WCO). WCO je 2017. objavio novu nomenklaturu HS-a, na snazi od 1. siječnja 2017. Potrebno je ažurirati Prilog II. Protokolu II. uz Sporazum kako bi se uskladio s verzijom nomenklature HS-a iz 2017. Međutim, trebalo bi zadržati postojeće stanje u pogledu pravila o podrijetlu jer promjene u nomenklaturi HS-a ne bi trebale utjecati na pravilo o podrijetlu koje se primjenjuje na određeni proizvod. (5) Ugovor o pristupanju Republike Hrvatske Europskoj uniji potpisan je 9. prosinca 2011. i primjenjuje se od 1. srpnja 2013. Sporazum se primjenjuje, s jedne strane, na područja na kojima se primjenjuje Ugovor o funkcioniranju Europske unije te pod uvjetima utvrđenima u tom Ugovoru, a s druge strane na područja pacifičkih država potpisnica. Tekst Priloga IV. Protokolu II. uz Sporazum trebalo bi na odgovarajući način izmijeniti kako bi se uključila hrvatska verzija izjave na računu. (6) U Prilogu VIII. Protokolu II. uz Sporazum navode se prekomorske zemlje i područja (PZP-ovi) Europske unije. Status nekih područja nedavno se promijenio: Saint-Barthélemy (FR) i Bermudi (UK) postali su PZP-ovi pridruženi Uniji 1. siječnja 2012. odnosno 1. siječnja 2014., a Mayotte (FR) je postao najudaljenija regija Unije 1. siječnja 2014. Potrebno je ažurirati popis PZP-ova u Prilogu VIII. Protokolu II. uz Sporazum kako bi se taj popis uskladio s Ugovorom o funkcioniranju Europske unije. (7) S obzirom na pristupanje Samoe i Salomonovih Otoka Sporazumu, obje te države trebale bi se ukloniti iz značenja „druge države AKP-a” u Prilogu X. Protokolu II. (8) S obzirom na broj izmjena koje treba unijeti te radi jasnoće Protokol II. uz Sporazum trebalo bi u cijelosti zamijeniti, DONIO JE OVU ODLUKU: Članak 1. Tekst Protokola II. uz Sporazum zamjenjuje se tekstom iz Priloga ovoj Odluci. Članak 2. Ova Odluka stupa na snagu na dan donošenja. U …, dana… Za Odbor za trgovinu

U ime Unije U ime pacifičkih država





PRILOG PROTOKOL II. o definiciji pojma „proizvodi s podrijetlom” i metodama administrativne suradnje KAZALO GLAVA I. OPĆE ODREDBE Članak 1. Definicije GLAVA II. DEFINICIJA POJMA „PROIZVODI S PODRIJETLOM” Članci

2. Opći zahtjevi 3. Kumulacija u Europskoj zajednici 4. Kumulacija u pacifičkim državama 5. Proizvodi dobiveni u cijelosti 6. Dostatno obrađeni ili prerađeni proizvodi 7. Nedostatna obrada ili prerada 8. Jedinica kvalifikacije 9. Pribor, zamjenski dijelovi i alati 10. Setovi 11. Neutralni elementi 12. Odvojeno knjigovodstveno iskazivanje GLAVA III. TERITORIJALNI ZAHTJEVI Članci 13. Načelo teritorijalnosti 14. Neizmijenjenost GLAVA IV.

DOKAZ O PODRIJETLU Članci 15. Opći zahtjevi 16. Postupak za izdavanje potvrde o prometu robe EUR.1 17. Naknadno izdane potvrde o prometu robe EUR.1 18. Izdavanje duplikata potvrde o prometu robe EUR.1 19. Izdavanje potvrda o prometu robe EUR.1 na temelju prethodno izdanog ili ispostavljenog dokaza o podrijetlu 20. Uvjeti za ispostavljanje izjave na računu 21. Ovlašteni izvoznik 22. Valjanost dokaza o podrijetlu 23. Podnošenje dokaza o podrijetlu 24. Uvoz djelomičnih pošiljaka 25. Izuzeća od dokazivanja podrijetla 26. Postupak dostavljanja informacija za potrebe kumulacije 27. Popratna dokumentacija 28. Čuvanje dokaza o podrijetlu i popratne dokumentacije 29. Nepodudarnosti i formalne pogreške 30. Iznosi izraženi u eurima

GLAVA V. ORGANIZIRANJE ADMINISTRATIVNE SURADNJE Članci 31. Administrativni uvjeti za proizvode za koje vrijede pogodnosti iz Sporazuma 32. Priopćavanje informacija koje se odnose na carinska tijela 33. Uzajamna pomoć 34. Provjera dokaza o podrijetlu 35. Provjera izjava dobavljačâ 36. Rješavanje sporova 37. Kazne 38. Odstupanja 39. Posebni odbor za carinsku suradnju i pravila o podrijetlu GLAVA VI. CEUTA I MELILLA Članak 40. Posebni uvjeti

GLAVA VII. ZAVRŠNE ODREDBE Članci 41. Revizija i primjena pravila o podrijetlu 42. Prilozi 43. Provedba Protokola PRILOZI PRILOG I. PROTOKOLU II.: Uvodne napomene uz popis iz Priloga II. PRILOG II. PROTOKOLU II.: Popis obrada ili prerada koje treba obaviti na materijalima bez podrijetla kako bi proizvedeni proizvod stekao status proizvoda s podrijetlom PRILOG II.a PROTOKOLU II.: Odstupanja od popisa obrada ili prerada koje treba obaviti na materijalima bez podrijetla kako bi proizvedeni proizvod stekao status proizvoda s podrijetlom PRILOG III. PROTOKOLU II.: Obrazac potvrde o prometu robe PRILOG IV. PROTOKOLU II.: Izjava na računu PRILOG V.A PROTOKOLU II.: Izjava dobavljača za proizvode koji imaju status povlaštenog podrijetla PRILOG V.B PROTOKOLU II.: Izjava dobavljača za proizvode koji nemaju status povlaštenog podrijetla PRILOG VI. PROTOKOLU II.: Informativni list PRILOG VII. PROTOKOLU II.: Obrazac zahtjeva za odstupanje PRILOG VIII. PROTOKOLU II. Prekomorske zemlje i područja

PRILOG IX. PROTOKOLU II.: Proizvodi na koje se odredbe o kumulaciji iz članaka 3. i 4. primjenjuju nakon 1. listopada 2015. PRILOG X. PROTOKOLU II.: Druge države AKP-a PRILOG XI. PROTOKOLU II.: Proizvodi podrijetlom iz Južne Afrike isključeni iz kumulacije predviđene u članku 4. ZAJEDNIČKA IZJAVA o Kneževini Andori ZAJEDNIČKA IZJAVA o Republici San Marinu



GLAVA I. OPĆE ODREDBE Članak 1. Definicije Za potrebe ovog Protokola: (a) „proizvodnja” znači svaka vrsta obrade ili prerade, uključujući sklapanje ili posebne postupke; (b) „materijal” znači svaki sastojak, sirovina, komponenta ili dio itd. koji se koriste u proizvodnji određenog proizvoda;

(c) „proizvod” znači proizvod koji se proizvodi, čak i ako je namijenjen za kasniju uporabu u nekom drugom proizvodnom postupku; (d) „roba” znači i materijali i proizvodi; (e) „carinska vrijednost” znači vrijednost kako je određena u skladu sa Sporazumom iz 1994. o provedbi članka VII. Općeg sporazuma o carinama i trgovini (Sporazum WTO-a o određivanju carinske vrijednosti); (f) „cijena franko tvornica” znači cijena proizvoda franko tvornica plaćena proizvođaču u Europskoj zajednici ili u pacifičkoj državi u čijem se poduzeću obavlja posljednja obrada ili prerada, pod uvjetom da cijena uključuje vrijednost svih upotrijebljenih materijala umanjenu za sve domaće poreze za koje se ostvaruje ili se može ostvariti povrat kada se dobiveni proizvod izveze; (g) „vrijednost materijala” znači carinska vrijednost u trenutku uvoza upotrijebljenih materijala bez podrijetla ili, ako taj podatak nije poznat ili ga nije moguće sa sigurnošću utvrditi, prva cijena koja se može utvrditi, a koja je za te materijale plaćena u Europskoj zajednici ili u pacifičkoj državi; (h) „vrijednost materijala s podrijetlom” znači vrijednost materijala kako su određeni u podstavku (g) koja se primjenjuje mutatis mutandis; (i) „dodana vrijednost” podrazumijeva cijenu franko tvornica umanjenu za carinsku vrijednost svakog od ugrađenih materijala koji je podrijetlom iz drugih zemalja ili područja iz članaka 3. i 4. kod kojih je kumulacija primjenjiva ili, ako carinska vrijednost nije poznata ili se ne može utvrditi, prvu cijenu koja se može utvrditi, a koja je za te materijale plaćena u Europskoj zajednici ili u jednoj od pacifičkih država; (j) „poglavlja” i „tarifni brojevi” znači poglavlja i četveroznamenkasti tarifni brojevi upotrijebljeni u nomenklaturi koja čini Harmonizirani sustav nazivlja i brojčanog označivanja robe, dalje u tekstu ovog Protokola „Harmonizirani sustav” ili „HS”; (k) „razvrstan” se odnosi na razvrstavanje proizvoda i materijala u određeni tarifni broj; (l) „pošiljka” znači proizvodi koje jedan izvoznik istodobno šalje jednom primatelju ili proizvode obuhvaćene jedinstvenom prijevoznom ispravom koja se odnosi na njihovu otpremu od izvoznika do primatelja ili, ako takva isprava ne postoji, proizvode obuhvaćene jednim računom;

(m) „područja” znači državna područja, uključujući teritorijalne vode; (n) „PZP” znači prekomorske zemlje i područja kako su definirani u Prilogu VIII.; (o) „druge države AKP-a” znači sve države AKP-a uz iznimku pacifičkih država.

GLAVA II. DEFINICIJA POJMA „PROIZVODI S PODRIJETLOM” Članak 2. Opći zahtjevi 1. Za potrebe Privremenog sporazuma o partnerstvu, dalje u tekstu „Sporazum”, sljedeći proizvodi smatraju se proizvodima podrijetlom iz Europske zajednice: (a) proizvodi u cijelosti dobiveni u Europskoj zajednici u smislu članka 5. ovog Protokola; (b) proizvodi dobiveni u Europskoj zajednici koji sadržavaju materijale koji nisu u cijelosti ondje dobiveni, pod uvjetom da su takvi materijali prošli dostatnu obradu ili preradu u Europskoj zajednici u smislu članka 6. 2. Za potrebe Sporazuma sljedeći proizvodi smatraju se proizvodima podrijetlom iz pacifičke države:

(a) proizvodi u cijelosti dobiveni u pacifičkoj državi u smislu članka 5. ovog Protokola; (b) proizvodi dobiveni u pacifičkoj državi koji sadržavaju materijale koji nisu u cijelosti tamo dobiveni, pod uvjetom da su takvi materijali dostatno obrađeni ili prerađeni u toj pacifičkoj državi u smislu članka 6. Članak 3. Kumulacija u Europskoj zajednici 1. Ne dovodeći u pitanje odredbe članka 2. stavka 1., smatra se da su proizvodi podrijetlom iz Europske zajednice ako su tamo dobiveni i sadržavaju materijale podrijetlom iz pacifičke države, iz drugih država AKP-a ili iz PZP-a, pod uvjetom da obrada ili prerada obavljena u Europskoj zajednici prelazi postupke iz članka 7. Nije nužno da su ti materijali podvrgnuti dostatnoj obradi ili preradi. 2. Ako obrada ili prerada obavljena u Europskoj zajednici ne prelazi postupke iz članka 7., dobiveni proizvod smatra se proizvodom podrijetlom iz Europske zajednice samo ako je tamo dodana vrijednost veća od vrijednosti upotrijebljenih materijala podrijetlom iz bilo koje druge zemlje ili bilo kojih područja iz stavka 1. Ako to nije slučaj, dobiveni proizvod smatra se proizvodom podrijetlom iz one zemlje ili onog područja čija je vrijednost materijala s podrijetlom upotrijebljenih u proizvodnji u Europskoj zajednici najveća. 3. Proizvodi podrijetlom iz jedne od zemalja ili jednog od područja iz stavaka 1. i 2. koji nisu podvrgnuti obradi ni preradi u Europskoj zajednici zadržavaju svoje podrijetlo ako se izvoze u jednu od tih zemalja ili jedno od tih područja. 4. Za potrebe provedbe članka 2. stavka 1. točke (b), obrada ili prerada obavljena u pacifičkoj državi, u drugim državama AKP-a ili u PZP-u smatra se obavljenom u Europskoj zajednici ako su dobiveni proizvodi podvrgnuti obradi ili preradi u Europskoj zajednici. Ako su sukladno ovoj odredbi proizvodi s podrijetlom dobiveni u dvije od ili više dotičnih zemalja ili dva od ili više područja, smatraju se proizvodima podrijetlom iz Europske zajednice samo ako obrada ili prerada prelazi postupke iz članka 7. 5. Ako obrada ili prerada obavljena u Europskoj zajednici ne prelazi postupke iz članka 7., dobiveni proizvod smatra se proizvodom podrijetlom iz Europske zajednice samo ako je tamo dodana vrijednost veća od vrijednosti upotrijebljenih materijala podrijetlom iz bilo koje druge zemlje ili bilo kojeg drugog područja iz članka 4. Ako to nije slučaj, dobiveni proizvod smatra se proizvodom podrijetlom iz one zemlje ili onog područja čija je vrijednost materijala upotrijebljenih u proizvodnji najveća. 6. Kumulacija predviđena ovim člankom smije se primijeniti samo pod uvjetom da:

(a) su zemlje uključene u stjecanje statusa proizvoda s podrijetlom i zemlja odredišta sklopile sporazum o administrativnoj suradnji kojim se osigurava pravilna provedba ovog članka; (b) su materijali i proizvodi stekli status materijala i proizvoda s podrijetlom primjenom pravila o podrijetlu koja su identična pravilima iz ovog Protokola; (c) će Europska zajednica preko Europske komisije dostaviti pacifičkim državama detalje sporazuma o administrativnoj suradnji s drugim zemljama ili područjima iz ovog članka. Datum na koji se kumulacija predviđena ovim člankom može primijeniti sa zemljama i područjima iz ovog članka koji su ispunili potrebne zahtjeve Europska komisija objavljuje u Službenom listu Europske unije (serija C), a pacifičke države objavljuju u skladu s vlastitim postupcima. Članak 4. Kumulacija u pacifičkim državama 1. Ne dovodeći u pitanje odredbe članka 2. stavka 2., proizvodi se smatraju proizvodima podrijetlom iz pacifičke države ako su tamo dobiveni i sadržavaju materijale podrijetlom iz Europske zajednice, iz drugih država AKP-a ili iz PZP-a ili iz drugih pacifičkih država, pod uvjetom da obrada ili prerada obavljena u toj pacifičkoj državi prelazi postupke iz članka 7. Nije nužno da su ti materijali podvrgnuti dostatnoj obradi ili preradi. 2. Ako obrada ili prerada obavljena u pacifičkoj državi ne prelazi postupke iz članka 7., dobiveni proizvod smatra se proizvodom podrijetlom iz te pacifičke države samo ako je tamo dodana vrijednost veća od vrijednosti upotrijebljenih materijala podrijetlom iz bilo koje druge zemlje ili bilo kojeg drugog područja iz stavka 1. Ako to nije slučaj, dobiveni proizvod smatra se proizvodom podrijetlom iz one zemlje ili onog područja čija je vrijednost materijala s podrijetlom upotrijebljenih u proizvodnji u toj pacifičkoj državi najveća. 3. Proizvodi podrijetlom iz jedne od zemalja ili jednog od područja iz stavaka 1. i 2. koji u pacifičkoj državi nisu podvrgnuti obradi ni preradi zadržavaju svoje podrijetlo ako se izvoze u jednu od tih zemalja ili jedno od tih područja. 4. Za potrebe provedbe članka 2. stavka 2. točke (b), obrada ili prerada obavljena u Europskoj zajednici, u drugim pacifičkim državama, u drugim državama AKP-a ili u PZP-u smatra se obavljenom u pacifičkoj državi ako su dobiveni proizvodi podvrgnuti naknadnoj obradi ili preradi u toj pacifičkoj državi. Ako su sukladno ovoj odredbi proizvodi s podrijetlom dobiveni u dvije od ili više dotičnih zemalja ili dva od ili više područja, smatraju se proizvodima podrijetlom iz te pacifičke države samo ako obrada ili prerada prelazi postupke iz članka 7. 5. Ako obrada ili prerada obavljena u pacifičkoj državi ne prelazi postupke iz članka 7., dobiveni proizvod smatra se proizvodom podrijetlom iz te pacifičke države samo ako je tamo dodana vrijednost veća od vrijednosti upotrijebljenih materijala podrijetlom iz bilo koje druge zemlje ili bilo kojeg drugog područja iz članka 4. Ako to nije slučaj, dobiveni proizvod smatra se proizvodom podrijetlom iz one zemlje ili onog područja čija je vrijednost materijala upotrijebljenih u proizvodnji najveća.

6. Kumulacija predviđena ovim člankom smije se primijeniti samo pod sljedećim uvjetima: (a) ako su zemlje uključene u stjecanje statusa proizvoda s podrijetlom i zemlja odredišta sklopile sporazum o administrativnoj suradnji kojim se osigurava pravilna provedba ovog članka; (b) ako su materijali i proizvodi stekli status materijala i proizvoda s podrijetlom primjenom pravila o podrijetlu koja su identična pravilima iz ovog Protokola; (c) ako će pacifičke države preko Europske komisije dostaviti Europskoj zajednici detalje sporazuma o administrativnoj suradnji s drugim zemljama ili područjima iz ovog članka. Datum na koji se kumulacija predviđena ovim člankom može primijeniti sa zemljama i područjima iz ovog članka koji su ispunili potrebne zahtjeve Europska komisija objavljuje u Službenom listu Europske unije (serija C), a pacifičke države objavljuju u skladu s vlastitim postupcima. 7. Kumulacija predviđena ovim člankom ne primjenjuje se na proizvode iz Priloga IX. Neovisno o tome, ako materijali upotrijebljeni u proizvodnji tih proizvoda imaju podrijetlo ili je obrada ili prerada obavljena u pacifičkoj državi ili drugoj državi AKP-a koja je članica Sporazuma o gospodarskom partnerstvu (SGP), kumulacija predviđena ovim člankom može se primijeniti tek nakon 1. listopada 2015. za proizvode iz Priloga IX. odnosno nakon 1. siječnja 2010. za rižu iz tarifnog broja 1006. 8. Ovaj se članak ne primjenjuje na proizvode iz Priloga XI. podrijetlom iz Južne Afrike. Članak 5. Proizvodi dobiveni u cijelosti 1. Sljedeći proizvodi smatraju se proizvodima u cijelosti dobivenima u pacifičkoj državi ili Europskoj zajednici: (a) mineralni proizvodi izvađeni iz njihova tla ili s njihova morskog dna;

(b) tamo ubrani proizvodi voća i povrća; (c) žive životinje koje su tamo okoćene i uzgojene; (d) proizvodi od tamo uzgojenih živih životinja; (e) i. proizvodi dobiveni tamo obavljenim lovom ili ribolovom; ii. proizvodi akvakulture, uključujući marikulturu, od riba koje se tamo izlegu i ugoje; (f) proizvodi morskog ribolova i drugi proizvodi koje su njihova plovila izvadila iz mora izvan teritorijalnih voda Europske zajednice ili pacifičke države; (g) proizvodi izrađeni na njihovim brodovima tvornicama isključivo od proizvoda iz podstavka (f); (h) tamo prikupljeni rabljeni predmeti namijenjeni samo za oporabu sirovina, uključujući rabljene automobilske gume koje se mogu koristiti samo za protektiranje ili kao otpad; (i) otpad i otpadni materijal nastali od tamo provedenih proizvodnih postupaka; (j) proizvodi izvađeni s morskog dna ili podtla izvan njihovih teritorijalnih voda, pod uvjetom da oni imaju isključiva prava na eksploataciju tog dna ili podtla;

(k) roba tamo proizvedena isključivo od proizvoda navedenih u podstavcima od (a) do (j). 2. Izrazi „njihova plovila” i „njihovim brodovima tvornicama” u stavku 1. točkama (f) i (g) primjenjuju se samo na plovila i brodove tvornice: (a) koji su registrirani ili upisani u državi članici Europske zajednice ili u pacifičkoj državi; (b) koji plove pod zastavom države članice Europske zajednice ili pacifičke države; (c) koji ispunjavaju jedan od sljedećih uvjeta: i. najmanje su 50 % u vlasništvu državljana države članice Europske zajednice ili pacifičke države; ili ii. u vlasništvu su trgovačkih društava – koje imaju sjedište ili glavno mjesto poslovanja u državi članici Europske zajednice ili u pacifičkoj državi; i – koje su najmanje 50 % u vlasništvu države članice Europske zajednice ili pacifičke države, javnih tijela ili državljana te države. 3. Neovisno o odredbama stavka 2. Europska zajednica na zahtjev pacifičke države priznaje da plovila koja su u zakupu ili najmu pacifičke države imaju tretman „njihovih plovila” za obavljanje djelatnosti ribarstva u njezinom isključivom gospodarskom pojasu pod uvjetom da je ugovor o zakupu ili najmu, za koji je Europskoj zajednici ponuđeno pravo prvog odbijanja, Posebni odbor za carinsku suradnju i pravila o podrijetlu prihvatio kao ugovor kojim se pružaju primjerene mogućnosti za razvoj sposobnosti pacifičke države za ribolov za vlastiti račun, a posebno kao ugovor kojim se pacifičkoj državi prenosi odgovornost za upravljanje, u nautičkom i trgovačkom smislu, plovilom koje joj je na raspolaganju na duži rok.

4. Uvjeti stavka 2. mogu se ispuniti u različitim državama pod uvjetom da one pripadaju pacifičkim državama. U tom slučaju smatra se da proizvodi imaju podrijetlo države čiji su državljani ili trgovačko društvo u čijem je vlasništvu plovilo ili brod tvornica u skladu sa stavkom 2. točkom (c). U slučaju da je plovilo ili brod tvornica u vlasništvu državljana ili trgovačkih društava država potpisnica različitih sporazuma o gospodarskom partnerstvu, smatra se da proizvodi imaju podrijetlo države čiji državljani ili trgovačka društva najviše doprinose udjelu u vlasništvu u skladu s odredbama stavka 2. točke (c). Članak 6. Dostatno obrađeni ili prerađeni proizvodi 1. Za potrebe članka 2. proizvodi koji nisu u cijelosti dobiveni smatraju se dostatno obrađenima ili prerađenima ako su ispunjeni uvjeti navedeni u popisu iz Priloga II. 2. Neovisno o stavku 1. proizvodi iz Priloga II.a mogu se za potrebe članka 2. smatrati dostatno obrađenima ili prerađenima ako su ispunjeni uvjeti navedeni u tom Prilogu. 3. U uvjetima iz stavaka 1. i 2. za sve proizvode obuhvaćene ovim Sporazumom navedena je obrada ili prerada koja se mora obaviti na materijalima bez podrijetla upotrijebljenima u proizvodnji i koja je primjenjiva samo u odnosu na takve materijale. U skladu s tim proizlazi da, ako se proizvod koji je stekao status proizvoda s podrijetlom ispunjenjem uvjeta iz bilo kojeg popisa koristi u proizvodnji drugog proizvoda, na njega se ne primjenjuju uvjeti koji se primjenjuju na proizvod u koji je on ugrađen, a materijali bez podrijetla koji su se eventualno koristili u njegovoj proizvodnji ne uzimaju se u obzir. 4. Neovisno o stavcima 1. i 2., materijali bez podrijetla koje u skladu s uvjetima utvrđenima u Prilogu II. i Prilogu II.(a) ne bi trebalo koristiti u proizvodnji danog proizvoda ipak se mogu koristiti pod uvjetom da: (a) njihova ukupna vrijednost nije veća od 15 posto cijene proizvoda franko tvornica; (b) se primjenom ovog stavka ne premaši ni jedan postotak naveden u popisu kao maksimalna vrijednost materijala bez podrijetla. 5. Odredbe stavka 4. ne primjenjuju se na proizvode iz poglavlja od 50 do 63 Harmoniziranog sustava.

6. (a) Stranke prepoznaju da, nakon što je 1976. potpisana Konvencija iz Loméa, pacifičke države nisu mogle razviti odgovarajuću nacionalnu flotu u kojoj bi se poštovalo stanje plovila iz članka 5. stavka 2. ovog Protokola II. Stranke isto tako prepoznaju posebne okolnosti pacifičkih država, koje obuhvaćaju nedostatne količine u cijelosti dobivene ribe kojima se ne može zadovoljiti potražnja na kopnu, veoma ograničene ribolovne kapacitete ribarske flote pacifičkih država, smanjene sposobnosti prerade zbog fizičkih i gospodarskih čimbenika, nizak rizik destabilizacije tržišta EU-a zbog velikih priljeva proizvoda ribarstva iz pacifičkih država, geografsku izolaciju pacifičkih država kao i udaljenost tržišta EU-a. Isto tako stranke imaju i zajednički cilj odnosno promicanje daljnjeg razvoja u pacifičkim državama uz istodobno promicanje održivog ribarstva i dobrog upravljanja ribarstvom. (b) Stranke prepoznaju ogromnu važnost ribarstva za narod pacifičkih država kao i to da je za pacifičke države riba, primjerice tuna u zapadnom i središnjem Tihom oceanu, najvažnije zajedničko prirodno bogatstvo za dugoročno ostvarivanje dohotka i otvaranje radnih mjesta. Taj zajednički ribolovni resurs u vodama pacifičkih država podložan je raznim režimima upravljanja na regionalnim, podregionalnim i nacionalnim razinama, uključujući i Mehanizam dana plovila čiji je cilj regionalni održivi ribolov tune plivaricama. Te su djelatnosti podložne praćenju u okviru Komisije za ribarstvo u zapadnom i središnjem Tihom oceanu, uključujući Sustav praćenja plovila i promatračke programe. U tom kontekstu stranke su suglasne da se neovisno o stavku 1., ako su okolnosti takve da se proizvodi dobiveni u cijelosti kako su određeni u članku 5. stavku 1. točkama (f) i (g) ne mogu dostatno iskorištavati kako bi zadovoljili potražnju na kopnu i nakon što o tome pacifička država Europskoj komisiji dostavi prethodnu obavijest, prerađeni proizvodi ribarstva iz tarifnih brojeva 1604 i 1605 proizvedeni na kopnenim objektima u toj državi iz materijala bez podrijetla iz poglavlja 3 koji su istovareni u luci te države smatraju dostatno obrađenima ili prerađenima za potrebe članka 2. U obavijesti Europskoj komisiji treba navesti zašto će primjena ovog stavka potaknuti razvoj sektora ribarstva u toj zemlji i dostaviti sve potrebne informacije o dotičnim vrstama, proizvodima koji će se proizvesti kao i količine po vrstama odnosno proizvodima o kojima je riječ. (c) Izvješće o provedbi podstavka (b) sastavlja se najkasnije tri godine nakon obavijesti. (d) Na temelju tog izvješća Europska zajednica i pacifička država koja podnosi zahtjev održavaju savjetovanje o primjeni podstavka (b), uzimajući u obzir posebno njegove razvojne učinke te djelotvorno očuvanje i održivo upravljanje resursima i, ako je to potrebno, mijenjaju ga. (e) Podstavak (b) primjenjuje se ne dovodeći u pitanje sanitarne i fitosanitarne mjere na snazi u EU-u, djelotvorno očuvanje i održivo upravljanje ribolovnim resursima te potporu suzbijanju nezakonitih, neprijavljenih i nereguliranih ribolovnih aktivnosti u regiji. (f) Odredbe ovog stavka primjenjive su na izvoz iz pacifičke države od prvog dana nakon objave u Službenom listu Europske unije da je dotična država uputila obavijest Europskoj komisiji u skladu s podstavkom (b). 7. Stavci od 1. do 6. primjenjuju se podložno odredbama članka 7. Članak 7. Nedostatna obrada ili prerada 1. Ne dovodeći u pitanje stavak 2., sljedeći postupci smatraju se obradom ili preradom nedostatnom za stjecanje statusa proizvoda s podrijetlom neovisno o tome jesu li zahtjevi iz članka 6. zadovoljeni ili nisu:

(a) postupci za očuvanje proizvodâ u dobrom stanju tijekom prijevoza i skladištenja; (b) rastavljanje i sastavljanje paketa; (c) pranje, čišćenje; uklanjanje prašine, korozije, ulja, boje ili drugih tvari za prekrivanje; (d) glačanje ili prešanje tekstila; (e) jednostavni postupci bojenja i laštenja; (f) ljuštenje, bijeljenje, djelomično ili u cjelini, poliranje i glaziranje žitarica i riže; (g) postupci bojenja šećera ili izrade kocki šećera; djelomično ili potpuno mljevenje kristalnog šećera; (h) guljenje, uklanjanje koštica i ljuštenje voća, orašastih plodova i povrća; (i) oštrenje, obično mljevenje ili obično rezanje; (j) sijanje kroz sito i rešetku, sortiranje, razvrstavanje, graduiranje, uparivanje (uključujući sastavljanje setova proizvoda);

(k) jednostavno pakiranje u boce, konzerve, staklene bočice, vreće, sanduke, kutije, pričvršćivanje na kartone ili daske i svi drugi jednostavni postupci pakiranja; (l) stavljanje ili tiskanje oznaka, etiketa, logotipova i drugih sličnih prepoznatljivih znakova na proizvode ili njihovu ambalažu; (m) jednostavno miješanje proizvodâ, bilo jednake vrste ili različitih vrsta; miješanje šećera s drugim materijalom; (n) jednostavno sklapanje dijelova radi kompletiranja proizvoda ili rastavljanje proizvoda u dijelove; (o) kombinacija dvaju ili više postupaka navedenih u točkama od (a) do (n); (p) klanje životinja. 2. Kod određivanja treba li obradu ili preradu kojoj je taj proizvod podvrgnut smatrati nedostatnom u smislu stavka 1., svi postupci obavljeni na danom proizvodu bilo u Europskoj zajednici ili u pacifičkim državama uzimaju se u obzir zajedno. Članak 8. Jedinica kvalifikacije 1. Jedinica kvalifikacije za primjenu odredaba ovog Protokola konkretni je proizvod koji se smatra osnovnom jedinicom kada se roba razvrstava primjenom nomenklature Harmoniziranog sustava.

Stoga slijedi da: (a) kada se proizvod sastavljen od skupine ili sklopa predmeta razvrstava u jedan tarifni broj Harmoniziranog sustava, takva cjelina tvori jedinicu kvalifikacije; (b) kada se pošiljka sastoji od više istovjetnih proizvoda razvrstanih u isti tarifni broj Harmoniziranog sustava, kod primjene odredaba ovog Protokola svaki se proizvod mora uzeti pojedinačno. 2. Kada je u skladu s Općim pravilom 5. za tumačenje Harmoniziranog sustava za potrebe razvrstavanja ambalaža uključena zajedno s proizvodom, ona je uključena i za potrebe određivanja podrijetla. Članak 9. Pribor, zamjenski dijelovi i alati Pribor, zamjenski dijelovi i alati otpremljeni s opremom, strojem, uređajem ili vozilom koji su dio redovite opreme i stoga uključeni u njihovu cijenu ili koji nisu zasebno iskazani na računu, smatraju se sastavnim dijelom dotične opreme, stroja, uređaja ili vozila. Članak 10. Setovi Setovi kako su određeni Općim pravilom 3. za tumačenje Harmoniziranog sustava smatraju se proizvodom s podrijetlom ako su sve komponente proizvodi s podrijetlom. Međutim, ako se set sastoji od proizvodâ s podrijetlom i proizvodâ bez podrijetla, set u cjelini smatra se proizvodom s podrijetlom pod uvjetom da vrijednost proizvoda bez podrijetla ne prelazi 15 % cijene seta franko tvornica. Članak 11.

Neutralni elementi Kako bi se utvrdilo ima li neki proizvod status proizvoda s podrijetlom, utvrđivanje podrijetla sljedećih stavki koje se mogu upotrijebiti u njegovoj proizvodnji nije potrebno: (a) energija i gorivo; (b) postrojenje i oprema; (c) strojevi i alati; (d) roba koja ne ulazi i nije namijenjena ulasku u konačni sastav proizvoda. Članak 12. Odvojeno knjigovodstveno iskazivanje 1. Ako nastanu bitni troškovi ili materijalne poteškoće u čuvanju odvojenih zaliha zamjenjivih materijala s podrijetlom i materijala bez podrijetla, carinska tijela mogu, na pisani zahtjev zainteresiranih stranaka, odobriti uporabu metode tzv. „odvojenog knjigovodstvenog iskazivanja” (dalje u tekstu „metoda”) za upravljanje tim zalihama. 2. Metoda iz stavka 1. primjenjuje se i na sirovi šećer bez dodanih aroma ili tvari za bojenje, za rafiniranje, s podrijetlom i bez podrijetla, iz tarifnih podbrojeva 1701 12, 1701 13 i 1701 14 Harmoniziranog sustava, koji je fizički kombiniran ili miješan u pacifičkoj državi ili u Europskoj zajednici prije izvoza u Europsku zajednicu odnosno u pacifičke države. 3. Tom se metodom osigurava da u bilo kojem trenutku broj ili količina dobivenih proizvoda koji bi se mogli smatrati proizvodima s podrijetlom iz pacifičke države ili iz Unije bude jednak broju proizvoda koji bi se dobio da su zalihe bile fizički odvojene.

4. Carinska tijela mogu odrediti da se odobrenje iz stavka 1. dodjeljuje pod uvjetima koje smatraju prikladnima. 5. Metoda se primjenjuje i njezina primjena bilježi na temelju opće prihvaćenih računovodstvenih načela koja su primjenjiva u zemlji u kojoj je proizvod proizveden. 6. Korisnik metode može izdati ili zatražiti dokaze o podrijetlu, ovisno o slučaju, za količinu proizvoda koji se mogu smatrati proizvodima s podrijetlom. Korisnik na zahtjev carinskih tijela dostavlja izjavu o tome kako se upravljalo tim količinama. 7. Carinska tijela nadziru upotrebu odobrenja i mogu ga povući ako ga korisnik na bilo koji način zloupotrebljava ili ako ne ispunjava bilo koji od drugih uvjeta utvrđenih u ovom Protokolu. 8. Za potrebe stavka 1. zamjenjivi materijali znači materijali koji su iste vrste i komercijalne kvalitete, imaju iste tehničke i fizičke karakteristike te se ne mogu razlikovati jedni od drugih za potrebe utvrđivanja podrijetla. GLAVA III. TERITORIJALNI ZAHTJEVI Članak 13. Načelo teritorijalnosti

1. Osim kako je predviđeno u člancima 3. i 4., uvjeti iz glave II. za stjecanje statusa proizvoda s podrijetlom u pacifičkim državama ili u Europskoj zajednici moraju biti ispunjeni bez prekida. 2. Osim kako je predviđeno u člancima 3. i 4., kada se roba s podrijetlom izvezena iz pacifičke države ili iz Europske zajednice vrati u neku drugu zemlju, mora se smatrati robom bez podrijetla osim ako se carinskim tijelima mogu pružiti zadovoljavajući dokazi: (a) da je roba koja se vraća ona ista roba koja je bila izvezena; i (b) da roba nije bila podvrgnuta drugom postupku osim onog koji je potreban kako bi se roba očuvala u dobrom stanju dok je u toj zemlji ili dok se izvozi.

Članak 14. Neizmijenjenost 1. Proizvodi s podrijetlom koji su prijavljeni za domaću uporabu u jednoj stranci moraju biti isti proizvodi koji su izvezeni iz druge stranke za koju se smatra da su podrijetlom iz nje. Prije prijavljivanja za domaću uporabu proizvodi se ni na koji način ne mijenjaju, preinačuju niti podvrgavaju postupcima osim onima za njihovo očuvanje u dobrom stanju ili onima kojima se, dodavanjem ili stavljanjem oznaka, etiketa, plombi ili bilo koje dokumentacije, osigurava sukladnost s posebnim domaćim zahtjevima stranke uvoznice. 2. Skladištenje proizvoda ili pošiljaka u zemlji koja nije stranka Sporazuma moguće je ako su uvijek pod carinskim nadzorom. 3. Ne dovodeći u pitanje odredbe glave V., pošiljke se mogu razdvojiti kada to provodi izvoznik ili kada se to provodi na njegovu odgovornost pod uvjetom da pošiljke ostanu pod nadzorom carinskih službi na državnom području zemlje koja nije stranka Sporazuma. 4. Ako je poštovanje uvjeta predviđenih u stavcima od 1. do 3. upitno, carinska tijela mogu od deklaranta zatražiti da predoči dokaz o sukladnosti u bilo kojem obliku, uključujući ugovorne prijevozne isprave kao što su teretnice ili činjenične ili konkretne dokaze na temelju označivanja ili numeriranja paketa ili bilo koji dokaz povezan sa samom robom.

GLAVA IV. DOKAZ O PODRIJETLU Članak 15. Opći zahtjevi 1. Za proizvode podrijetlom iz pacifičke države kod uvoza u Europsku zajednicu i proizvode podrijetlom iz Europske zajednice kod uvoza u pacifičku državu koriste se pogodnosti odredaba Sporazuma uz predočenje jednog od sljedećeg: (a) potvrda o prometu robe EUR.1, čiji se ogledni primjerak nalazi u Prilogu III.; ili (b) u slučajevima navedenima u članku 20. stavku 1., izjave, dalje u tekstu „izjava na računu”, koju daje izvoznik na računu, otpremnici ili bilo kojem drugom komercijalnom dokumentu koji dotične proizvode opisuje dovoljno detaljno da ih se može identificirati; tekst izjave na računu nalazi se u Prilogu IV. 2. Neovisno o stavku 1., za proizvode s podrijetlom u smislu ovog Protokola u slučajevima navedenima u članku 25. pogodnosti iz Sporazuma koriste se bez potrebe podnošenja bilo koje od prethodno navedenih isprava. 3. Nakon obavijesti u Posebnom odboru za carinsku suradnju i pravila o podrijetlu, na proizvode podrijetlom iz jedne od stranaka pri uvozu u drugu stranku primjenjuje se povlašteno tarifno postupanje iz ovog Sporazuma nakon što izvoznik registriran u skladu s relevantnim zakonodavstvom stranaka podnese izjavu na računu kao što je predviđeno člankom 21. U toj se obavijesti može odrediti da se stavak 1. točke (a) i (b) prestaju primjenjivati. 4. U svrhu primjene odredaba ove glave izvoznici nastoje koristiti jezik koji je zajednički i pacifičkim državama i Europskoj zajednici.

Članak 16. Postupak za izdavanje potvrde o prometu robe EUR.1 1. Potvrdu o prometu robe EUR.1 izdaju carinska tijela zemlje izvoznice na pisani zahtjev koji podnosi izvoznik ili, pod odgovornošću izvoznika, njegov ovlašteni zastupnik. 2. U tu svrhu izvoznik ili njegov ovlašteni zastupnik ispunjava i obrazac potvrde o prometu robe EUR.1 i obrazac zahtjeva, čiji se primjerci nalaze u Prilogu III. Ti se obrasci ispunjavaju u skladu s odredbama ovog Protokola. Ako se popunjavaju rukom, pišu se tintom i tiskanim slovima. Opis proizvoda unosi se u za to predviđeno polje s tim da se ne ostavljaju prazni redovi. Ako polje nije u potpunosti ispunjeno, ispod posljednjeg retka opisa povlači se vodoravna crta, a prazni prostor se precrta. 3. Izvoznik koji podnosi zahtjev za izdavanje potvrde o prometu robe EUR.1 mora biti spreman u svakom trenutku na zahtjev carinskih tijela zemlje izvoznice u kojoj se izdaje potvrda o prometu robe EUR.1 podnijeti sve odgovarajuće dokumente kojima se dokazuje da dotični proizvodi imaju status proizvoda s podrijetlom kao i to da su ispunjeni ostali zahtjevi ovog Protokola. 4. Potvrdu o prometu robe EUR.1 izdaju carinska tijela države članice Europske zajednice ili pacifičke države ako se dotični proizvodi mogu smatrati proizvodima podrijetlom iz Europske zajednice ili iz pacifičke države ili iz jedne od drugih zemalja ili jednog od područja iz članaka 3. i 4. i ako ispunjavaju ostale zahtjeve ovog Protokola. 5. Carinska tijela koja izdaju potvrdu poduzimaju sve potrebne korake kako bi provjerila imaju li proizvodi status proizvoda s podrijetlom te jesu li ispunjeni ostali zahtjevi ovog Protokola. U tu svrhu ta tijela imaju pravo zatražiti sve potrebne dokaze i obaviti inspekcijski uvid u poslovne knjige izvoznika ili drugu provjeru koju smatraju primjerenom. Carinska tijela koja izdaju potvrdu isto tako osiguravaju da su obrasci iz stavka 2. propisno popunjeni. Ona provjeravaju posebno je li prostor predviđen za opis proizvodâ popunjen tako da je isključena svaka mogućnost neovlaštenog dopisivanja podataka. 6. Datum izdavanja potvrde o prometu robe EUR.1 navodi se u polju 11. potvrde. 7. Potvrdu o prometu robe EUR.1 izdaju carinska tijela i stavljaju na raspolaganje izvozniku čim se obavi ili osigura stvarni izvoz. Članak 17. Naknadno izdane potvrde o prometu robe EUR.1

1. Neovisno o članku 16. stavku 7., potvrda o prometu robe EUR.1 može se iznimno izdati nakon izvoza proizvoda na koje se odnosi ako: (a) u trenutku izvoza nije izdana zbog pogrešaka, nenamjerno izostavljenih podataka ili posebnih okolnosti; ili (b) se carinskim tijelima pruže zadovoljavajući dokazi o tome da je potvrda o prometu robe EUR.1 izdana, ali prilikom uvoza nije prihvaćena iz tehničkih razloga. 2. Za provedbu stavka 1. izvoznik mora u svojem zahtjevu navesti mjesto i datum izvoza proizvoda na koje se odnosi potvrda o prometu robe EUR.1, te obrazložiti svoj zahtjev. 3. Carinska tijela mogu naknadno izdati potvrdu o prometu robe EUR.1 tek nakon što provjerom utvrde da podaci dostavljeni u zahtjevu izvoznika odgovaraju podacima iz odgovarajuće evidencije. 4. Naknadno izdane potvrde o prometu robe EUR.1 moraju sadržavati sljedeći tekst na engleskom jeziku: „ISSUED RETROSPECTIVELY” 5. Tekst iz stavka 4. unosi se u polje „Napomene” na potvrdi o prometu robe EUR.1. Članak 18. Izdavanje duplikata potvrde o prometu robe EUR.1

1. U slučaju krađe, gubitka ili uništenja potvrde o prometu robe EUR.1 izvoznik može carinskim tijelima koja su izdala potvrdu podnijeti zahtjev za izdavanje duplikata na temelju izvoznih isprava koje posjeduju. 2. Tako izdani duplikat mora sadržavati sljedeći tekst na engleskom jeziku: „DUPLICATE” 3. Tekst iz stavka 2. unosi se u polje „Napomene” na duplikatu potvrde o prometu robe EUR.1. 4. Duplikat, na kojem mora biti naveden datum izdavanja izvorne potvrde o prometu robe EUR.1, proizvodi učinke od tog datuma. Članak 19. Izdavanje potvrda o prometu robe EUR.1 na temelju prethodno izdanog ili ispostavljenog dokaza o podrijetlu Kada se proizvodi s podrijetlom nalaze pod nadzorom carinskog ureda u pacifičkoj državi ili u Europskoj zajednici, izvorni dokaz o podrijetlu može se zamijeniti jednom ili više potvrda o prometu robe EUR.1 radi otpreme svih ili nekih od tih proizvoda na drugo odredište unutar pacifičkih zemalja ili unutar Europske zajednice. Zamjensku potvrdu ili zamjenske potvrde o prometu robe EUR.1 izdaje carinski ured i ovjeravaju carinska tijela pod čiji nadzor su proizvodi stavljeni. Članak 20. Uvjeti za ispostavljanje izjave na računu 1. Izjavu na računu iz članka 15. stavka 1. točke (b) mogu ispostaviti:

(a) ovlašteni izvoznik u smislu članka 21., ili (b) bilo koji izvoznik za svaku pošiljku koja se sastoji od jednog ili više paketa proizvoda s podrijetlom čija ukupna vrijednost ne prelazi 6 000 EUR. 2. Izjava na računu može se ispostaviti ako se dotični proizvodi mogu smatrati proizvodima podrijetlom iz pacifičke države ili Europske zajednice ili iz jedne od drugih zemalja ili područja iz članaka 3. i 4. i ako ispunjavaju druge zahtjeve ovog Protokola. 3. Izvoznik koji ispostavlja izjavu na računu spreman je u svakom trenutku na zahtjev carinskih tijela zemlje izvoznice dostaviti sve odgovarajuće dokumente kojima se potvrđuje da dotični proizvodi imaju status proizvoda s podrijetlom kao i to da su ispunjeni ostali zahtjevi ovog Protokola. 4. Izjavu na računu izvoznik ispostavlja tako da izjavu, čiji je tekst naveden u Prilogu IV. ovom Protokolu, u jednoj od jezičnih verzija navedenih u tom Prilogu ispiše pisaćim strojem, otisne ili tiska na računu, otpremnici ili drugom komercijalnom dokumentu i u skladu s odredbama domaćeg prava zemlje izvoznice. Ako se izjava piše rukom, piše se tintom i tiskanim slovima. 5. Izjave na računu sadržavaju originalni vlastoručni potpis izvoznika. Međutim, ovlašteni izvoznik u smislu članka 21. nije dužan potpisivati takve izjave pod uvjetom da se carinskim tijelima zemlje izvoznice u pisanom obliku obveže da preuzima punu odgovornost za svaku izjavu na računu u kojoj se on navodi kao da ju je sam vlastoručno potpisao. 6. Izjavu na računu izvoznik može ispostaviti kada se proizvodi na koje se ona odnosi izvoze ili nakon što su izvezeni pod uvjetom da se podnosi u zemlji uvoznici najkasnije dvije godine nakon uvoza proizvoda na koje se odnosi. Članak 21. Ovlašteni izvoznik 1. Carinska tijela zemlje izvoznice mogu ovlastiti bilo kojeg izvoznika koji često šalje pošiljke proizvoda na temelju odredaba o trgovinskoj suradnji iz ovog Sporazuma za ispostavljanje izjava na računu neovisno o vrijednosti dotičnih proizvoda. Izvoznik koji podnosi zahtjev za takvo ovlaštenje mora carinskim tijelima dati sva zadovoljavajuća jamstva potrebna radi provjere imaju li proizvodi status proizvoda s podrijetlom kao i da ispunjavaju li ostale zahtjeve ovog Protokola.

2. Carinska tijela mogu odobriti status ovlaštenog izvoznika pod uvjetima koje smatraju prikladnima. 3. Carinska tijela ovlaštenom izvozniku dodjeljuju broj carinskog ovlaštenja koji se navodi u izjavi na računu. 4. Carinska tijela prate kako ovlašteni izvoznik koristi svoje ovlaštenje. 5. Carinska tijela mogu povući ovlaštenje u svakom trenutku. To čine kada ovlašteni izvoznik više ne može dati jamstva iz stavka 1., ne ispunjava uvjete iz stavka 2. ili na drugi način nepravilno koristi svoje ovlaštenje. Članak 22. Valjanost dokaza o podrijetlu 1. Dokaz o podrijetlu valjan je deset mjeseci od datuma izdavanja u zemlji izvoznici i u tom se roku mora podnijeti carinskim tijelima zemlje uvoznice. 2. Dokazi o podrijetlu koji se carinskim tijelima zemlje uvoznice podnesu nakon krajnjeg roka za podnošenje navedenog u stavku 1. mogu se prihvatiti radi primjene povlaštenog tarifnog postupanja ako ti dokumenti nisu dostavljeni do krajnjeg utvrđenog roka zbog iznimnih okolnosti. 3. U ostalim slučajevima zakašnjelog predočenja carinska tijela zemlje uvoznice mogu prihvatiti dokaze o podrijetlu ako su proizvodi dostavljeni prije navedenog krajnjeg roka. Članak 23.

Podnošenje dokaza o podrijetlu Dokaz o podrijetlu podnosi se carinskim tijelima zemlje uvoznice u skladu s postupcima koji se primjenjuju u toj zemlji. Spomenuta tijela mogu zatražiti prijevod dokaza o podrijetlu kao i da se uvoznoj deklaraciji priloži izjava uvoznika o tome da proizvodi ispunjavaju uvjete propisane za provedbu Sporazuma. Članak 24. Uvoz djelomičnih pošiljaka Ako se, na zahtjev uvoznika i pod uvjetima koje utvrđuju carinska tijela zemlje uvoznice, rastavljeni ili nesastavljeni proizvodi u smislu Općeg pravila 2. točke (a) za tumačenje Harmoniziranog sustava koji potpadaju pod odjeljke XVI. i XVII. ili tarifni broj 7308 i 9406 Harmoniziranog sustava uvoze kao djelomične pošiljke, jedinstveni dokaz o podrijetlu za te proizvode podnosi se carinskim tijelima po uvozu prve pošiljke. Članak 25. Izuzeća od dokazivanja podrijetla 1. Proizvodi koje u malim paketima privatne osobe šalju privatnim osobama ili koji su dio osobne prtljage putnikâ priznaju se kao proizvodi s podrijetlom, bez obveze podnošenja dokaza o podrijetlu pod uvjetom da takvi proizvodi nisu uvozni proizvodi trgovačke naravi, da su prijavljeni kao proizvodi koji zadovoljavaju zahtjeve ovog Protokola i da nema sumnje u istinitost takve izjave. U slučaju proizvoda koji se šalju poštom, ta se izjava može dati na carinskoj deklaraciji CN22/CN23 ili na listu papira koji se priloži tom dokumentu. 2. Uvoz proizvoda koji je povremene naravi i obuhvaća isključivo proizvode za osobnu uporabu primateljâ ili putnikâ ili njihovih obitelji ne smatra se uvozom trgovačke naravi ako je iz naravi i količine proizvoda očito da se ne uvoze iz komercijalnih razloga. 3. Nadalje, ukupna vrijednost tih proizvoda ne smije prelaziti 500 EUR u slučaju malih paketa ili 1 200 EUR u slučaju proizvoda koji čine dio osobne prtljage putnikâ.

Članak 26. Postupak dostavljanja informacija za potrebe kumulacije 1. Ako se primjenjuju članak 3. stavak 1. i članak 4. stavak 1., status proizvoda s podrijetlom u smislu ovog Protokola za materijale koji potječu iz pacifičke države, iz Europske zajednice, iz druge države AKP-a ili PZP-dokazuje se potvrdom o prometu robe EUR.1 ili izjavom dobavljača, čiji se uzorak nalazi u Prilogu V.A ovom Protokolu, koje daje izvoznik u državi ili u Europskoj zajednici iz koje materijali potječu. 2. Ako se primjenjuju članak 3. stavak 4. i članak 4. stavak 4., obrada ili prerada obavljena u pacifičkoj državi, u Europskoj zajednici, u drugoj državi AKP-a ili u PZP-u dokazuje se izjavom dobavljača, čiji se uzorak nalazi u Prilogu V.B ovom Protokolu, koju daje izvoznik u državi ili u Europskoj zajednici iz koje materijali potječu. 3. Dobavljač ispostavlja zasebnu izjavu dobavljača za svaku pošiljku robe na trgovačkom računu koji se odnosi na tu pošiljku ili u prilogu tom računu ili na otpremnici ili drugom komercijalnom dokumentu koji se odnosi na tu pošiljku koji dotične materijale opisuje dovoljno detaljno da ih se može identificirati. 4. Izjava dobavljača može se ispostaviti na unaprijed tiskanom obrascu. 5. Izjave dobavljačâ sadržavaju originalni vlastoručni potpis dobavljača. Međutim, ako se račun i izjava dobavljača ispostavljaju metodama elektroničke obrade podataka, izjavu dobavljača ne treba vlastoručno potpisati pod uvjetom da carinska tijela u državi u kojoj su sastavljene izjave dobavljača mogu identificirati odgovornu službenu osobu u trgovačkom društvu dobavljača. Navedena carinska tijela mogu utvrditi uvjete za provedbu ovog stavka. 6. Izjave dobavljača podnose se carinskim tijelima u zemlji izvoznici koja primi zahtjev za izdavanje potvrde o prometu robe EUR.1. 7. Dobavljač koji ispostavlja izjavu spreman je u svakom trenutku na zahtjev carinskih tijela zemlje u kojoj se izjava ispostavlja dostaviti sve odgovarajuće dokumente kojima se dokazuje da su informacije navedene na toj izjavi točne. 8. Izjave dobavljača i informativni listovi izdani prije datuma stupanja ovog Protokola na snagu u skladu s člankom 26. Protokola 1. uz Sporazum iz Cotonoua ostaju valjani. Članak 27.

Popratna dokumentacija Dokumenti iz članka 16. stavka 3. i članka 20. stavka 3. koji se koriste u svrhu dokazivanja da se proizvodi obuhvaćeni potvrdom o prometu robe EUR.1 ili izjavom na računu mogu smatrati proizvodima podrijetlom iz pacifičke države, iz Europske zajednice ili iz jedne od drugih zemalja ili jednog od područja iz članaka 3. i 4. te da ispunjavaju ostale zahtjeve ovog Protokola mogu obuhvaćati, među ostalim, sljedeće: (a) izravne dokaze o postupcima koje je izvoznik ili dobavljač obavio kako bi dobio dotičnu robu i koji se nalaze, primjerice, u njegovim poslovnim knjigama ili knjigovodstvu; (b) dokumente kojima se za korištene materijale dokazuje status proizvoda s podrijetlom, izdane ili ispostavljene u pacifičkoj državi, u Europskoj zajednici ili u jednoj od drugih zemalja ili jednom od drugih područja iz članaka 3. i 4. kada se ti dokumenti koriste u skladu s nacionalnim pravom; (c) dokumente kojima se dokazuje obrada ili prerada materijala u pacifičkoj državi, u Europskoj zajednici ili u jednoj od drugih zemalja ili jednom od drugih područja iz članaka 3. i 4., izdane ili ispostavljene u pacifičkoj državi, Europskoj zajednici ili jednoj od drugih zemalja ili jednom od drugih područja iz članaka 3. i 4. kada se te isprave koriste u skladu s nacionalnim pravom; (d) potvrde o prometu robe EUR.1 ili izjave na računu kojima se dokazuje da korišteni materijal ima status proizvoda s podrijetlom, izdane ili sastavljene u pacifičkoj državi, u Europskoj zajednici ili u jednoj od drugih zemalja ili jednom od drugih područja iz članaka 3. i 4. u skladu s ovim Protokolom. Članak 28. Čuvanje dokaza o podrijetlu i popratne dokumentacije 1. Izvoznik koji podnosi zahtjev za izdavanje potvrde o prometu robe EUR.1 najmanje tri godine čuva dokumente iz članka 16. stavka 3. 2. Izvoznik koji ispostavlja izjavu na računu najmanje tri godine čuva primjerak te izjave na računu kao i dokumente iz članka 20. stavka 3.

3. Dobavljač koji ispostavlja izjavu dobavljača najmanje tri godine čuva primjerke izjave i računa, otpremnica ili drugih komercijalnih dokumenta kojima je izjava priložena kao i dokumente iz članka 26. stavka 7. 4. Carinska tijela zemlje izvoznice koja ispostavljaju potvrdu o prometu robe EUR.1 najmanje tri godine čuvaju obrazac zahtjeva iz članka 16. stavka 2. 5. Carinska tijela zemlje uvoznice najmanje tri godine čuvaju potvrde o prometu robe EUR.1 i izjave na računu koje su im podnesene. Članak 29. Nepodudarnosti i formalne pogreške 1. Otkriće manjih nepodudarnosti između iskaza u dokazu o podrijetlu i iskaza u dokumentima podnesenim carinskom uredu u svrhu obavljanja službenog postupka za uvoz proizvoda ipso facto ne čine dokaz o podrijetlu ništavim ako se propisno utvrdi da taj dokument doista odgovara podnesenim proizvodima. 2. Očite formalne pogreške, kao što su strojopisne pogreške na dokazu o podrijetlu, ne bi trebale biti razlog odbijanja tog dokumenta ako te pogreške nisu takve da bi mogle dovesti u sumnju točnost iskaza navedenih u tom dokumentu. Članak 30. Iznosi izraženi u eurima 1. Za primjenu odredaba članka 20. stavka 1. točke (b) i članka 25. stavka 3., u slučajevima kada se račun za proizvode ispostavlja u valuti koja nije euro, iznose u nacionalnoj valuti pacifičke države, država članica Europske zajednice i drugih zemalja ili područja iz članaka 3. i 4. koji predstavljaju protuvrijednosti iznosa iskazanih u eurima utvrđuje svaka od dotičnih zemalja jednom godišnje. 2. Na pošiljku se primjenjuju pogodnosti iz odredaba članka 20. stavka 1. točke (b) ili članka 25. stavka 3. upućivanjem na valutu u kojoj je račun ispostavljen, a u skladu s iznosom koji je utvrdila dotična zemlja.

3. Iznosi koje treba koristiti u nacionalnoj valuti predstavljaju protuvrijednost u toj valuti iznosa iskazanih u eurima prvog radnog dana u listopadu. Iznosi se dostavljaju Europskoj komisiji do 15. listopada i primjenjuju se od 1. siječnja godine koja slijedi. Europska komisija obavješćuje sve dotične zemlje o odgovarajućim iznosima. 4. Svaka zemlja može naviše ili naniže zaokružiti iznos koji dobije preračunavanjem iznosa iskazanog u eurima u svoju nacionalnu valutu. Takav zaokruženi iznos ne smije za više od 5 % odstupati od iznosa dobivenog preračunavanjem. Svaka zemlja može zadržati nepromijenjenu protuvrijednost u svojoj nacionalnoj valuti iznosa iskazanog u eurima ako u trenutku godišnjeg usklađenja predviđenog u stavku 3. preračunavanje tog iznosa prije zaokruživanja rezultira povećanjem protuvrijednosti u nacionalnoj valuti koje je manje od 15 %. Protuvrijednost u nacionalnoj valuti može ostati nepromijenjena ako bi preračunavanje rezultiralo smanjenjem te protuvrijednosti. 5. Iznose iskazane u eurima preispituje Posebni odbor za carinsku suradnju i pravila o podrijetlu na zahtjev Europske zajednice ili pacifičkih država. Kada provodi to preispitivanje, Posebni odbor za carinsku suradnju i pravila o podrijetlu u obzir uzima poželjnost očuvanja stvarnih učinaka dotičnih ograničenja. U tu svrhu on može donijeti odluku o promjeni iznosa iskazanih u eurima. GLAVA V. ORGANIZIRANJE ADMINISTRATIVNE SURADNJE Članak 31. Administrativni uvjeti za proizvode za koje vrijede pogodnosti iz Sporazuma 1. Za proizvode koji u smislu ovog Protokola imaju podrijetlo u pacifičkim državama ili u Europskoj zajednici u trenutku carinske uvozne deklaracije vrijede pogodnosti koje proizlaze iz Sporazuma samo pod uvjetom da su bili izvezeni na datum ili nakon datuma na koji zemlja izvoznica postupi u skladu s odredbama utvrđenima u stavku 2. 2. Ugovorne stranke obvezuju se uspostaviti: (a) nacionalne i regionalne postupke potrebne za provedbu i izvršavanje pravila i postupaka utvrđenih u ovom Protokolu, uključujući, prema potrebi, odgovarajuće postupke potrebne za primjenu članaka 3. i 4.; (b) administrativne strukture i sustave potrebne za odgovarajuće upravljanje i nadzor podrijetla proizvoda i postupanje u skladu s drugim uvjetima utvrđenima u ovom Protokolu.

One šalju obavijesti iz članka 32. Članak 32. Priopćavanje informacija koje se odnose na carinska tijela 1. Pacifičke države i države članice Europske zajednice, preko Komisije Europskih zajednica, međusobno dostavljaju adrese carinskih tijela odgovornih za izdavanje i provjeru potvrda o prometu robe EUR.1 i izjava na računu ili izjava dobavljača te ogledne otiske pečata koje u svojim carinskim uredima koriste za izdavanje tih potvrda. Potvrde o prometu robe EUR.1 i izjave na računu ili izjave dobavljača prihvaćaju se za potrebe primjene povlaštenog tarifnog postupanja od datuma na koji Komisija Europskih zajednica primi te informacije. 2. Pacifičke države i države članice Europske zajednice odmah se međusobno obavješćuju kad god dođe do promjena informacija iz stavka 1. 3. Tijela iz stavka 1. djeluju na temelju ovlaštenja vlade dotične zemlje. Tijela nadležna za nadzor i provjeru su tijela dotične zemlje. Članak 33. Uzajamna pomoć 1. Kako bi osigurale pravilnu primjenu ovog Protokola, Europska zajednica, pacifičke države i druge zemlje iz članaka 3. i 4. putem svojih nadležnih carinskih uprava međusobno si pomažu kod provjere vjerodostojnosti potvrda o prometu robe EUR.1, izjava na računu ili izjava dobavljača te točnosti informacija sadržanih u tim ispravama. Pacifičke države isto tako:

(a) pružaju Europskoj zajednici i jedna drugoj svu potrebnu podršku u slučaju zahtjeva za praćenje pravilnog upravljanja i nadzora ovog Protokola u dotičnoj zemlji, uključujući kontrole na licu mjesta; (b) u skladu s člankom 34. provjeravaju status proizvoda s podrijetlom i ispunjenje ostalih uvjeta utvrđenih u ovom Protokolu. 2. Tijela s kojima se savjetuje dostavljaju relevantne informacije o uvjetima pod kojima je proizvod napravljen, navodeći posebno uvjete u kojima su pravila o podrijetlu poštovana u raznim pacifičkim državama, u Europskoj zajednici i ostalim dotičnim zemljama iz članaka 3. i 4. Članak 34. Provjera dokaza o podrijetlu 1. Naknadne provjere dokaza o podrijetlu obavljaju se na temelju analize rizika i nasumičnim odabirom ili kad god carinska tijela zemlje uvoznice imaju osnovane razloge za sumnju u vjerodostojnost takvih dokumenata, u status proizvoda s podrijetlom dotičnih proizvoda ili u ispunjavanje ostalih zahtjeva ovog Protokola. 2. Za potrebe provedbe odredaba stavka 1. carinska tijela zemlje uvoznice carinskim tijelima zemlje izvoznice vraćaju potvrdu o prometu robe EUR.1 i račun, ako je podnesen, izjavu na računu ili preslike tih isprava te navode, kad je god to primjereno, razloge za zahtjev za provjeru. Kao popratni dokumenti uz zahtjev za provjeru dostavljaju se i svi ishođeni dokumenti ili informacije koji upućuju na to da su informacije navedene u dokazu o podrijetlu netočne. 3. Provjeru provode carinska tijela zemlje izvoznice. U tu svrhu ta tijela imaju pravo zatražiti sve potrebne dokaze i obaviti inspekcijski uvid u poslovne knjige izvoznika ili drugu provjeru koju smatraju primjerenom. 4. Ako carinska tijela zemlje uvoznice odluče suspendirati odobrenje povlaštenog tretmana za dotične proizvode dok čekaju rezultate provjere, uvozniku treba ponuditi da se proizvodi puste u promet podložno eventualnim mjerama predostrožnosti koje se smatra potrebnima. 5. Carinska tijela koja su podnijela zahtjev za provjeru u najkraćem se mogućem roku obavješćuju o rezultatima provjere. Ti rezultati moraju jasno pokazati jesu li isprave vjerodostojne i mogu li se dotični proizvodi smatrati proizvodima podrijetlom iz pacifičke države, Europske zajednice ili jedne od drugih zemalja iz članaka 3. i 4. te ispunjavaju li ostale zahtjeve ovog Protokola.

6. Ako se u slučaju opravdane sumnje ne dobije nikakav odgovor u roku od deset mjeseci od datuma podnošenja zahtjeva za provjeru ili ako u odgovoru nisu sadržane dostatne informacije za utvrđivanje vjerodostojnosti dotične isprave ili stvarnog podrijetla proizvoda, carinska tijela koja su podnijela zahtjev, osim u iznimnim okolnostima, uskraćuju pravo na povlašteni tretman. 7. Ako postupak provjere ili bilo koja dostupna informacija upućuje na to da se odredbe ovog Protokola krše, zemlja izvoznica samoinicijativno ili na zahtjev zemlje uvoznice u primjerenom hitnom roku provodi ili organizira odgovarajuće istrage kako bi se takva kršenja utvrdila i spriječila, a u tu svrhu dotična zemlja izvoznica može zemlju uvoznicu pozvati da sudjeluje u tim provjerama. Članak 35. Provjera izjava dobavljača 1. Provjera izjava dobavljača obavlja se na temelju analize rizika i nasumično ili kad god carinska tijela zemlje u kojoj su takve izjave uzete u obzir za izdavanje potvrde o prometu robe EUR.1 ili za ispostavljanje izjave na računu opravdano sumnjaju u vjerodostojnost tog dokumenta ili točnost informacija navedenih u tom dokumentu. 2. Carinska tijela kojima je izjava dobavljača podnesena mogu od carinskih tijela države u kojoj je izjava sastavljena zatražiti izdavanje informativnog lista, čiji se uzorak nalazi u Prilogu VI. ovog Protokola. Alternativno, tijela koja izdaju potvrdu, a kojima je izjava dobavljača podnesena, mogu zatražiti od izvoznika da predoči informativni list koji su izdala carinska tijela države u kojoj je izjava sastavljena. Primjerak informativnog lista čuva se u uredu izdavanja najmanje tri godine. 3. Carinska tijela koja su podnijela zahtjev za provjeru u najkraćem se mogućem roku obavješćuju o rezultatima provjere. Ti rezultati moraju jasno pokazati jesu li informacije navedene u izjavi dobavljača točne i omogućiti tim tijelima da utvrde može li se ta izjava dobavljača i u kojoj mjeri uzeti u obzir za izdavanje potvrde o prometu robe EUR.1 ili ispostavljanje izjave na računu. 4. Provjeru provode carinska tijela zemlje u kojoj je izjava dobavljača ispostavljena. U tu svrhu ta tijela imaju pravo zatražiti sve dokaze ili obaviti svaki inspekcijski uvid u poslovne knjige dobavljača ili drugu provjeru koju smatraju primjerenom radi provjere točnosti izjave dobavljača. 5. Potvrda o prometu robe EUR.1 ili izjava na računu izdana ili ispostavljena na temelju netočne izjave dobavljača smatra se ništavnom.

Članak 36. Rješavanje sporova Kada dođe do sporova u vezi s postupcima provjere iz članaka 34. i 35. koji carinska tijela koja su zahtijevala provjeru i carinska tijela odgovorna za obavljanje te provjere ne mogu riješiti ili ako ta tijela postave pitanje tumačenja ovog Protokola, takvi se sporovi upućuju na rješavanje Posebnom odboru za carinsku suradnju i pravila o podrijetlu. Sporovi između uvoznika i carinskih tijela zemlje uvoznice u svakom slučaju rješavaju se u skladu sa zakonodavstvom te zemlje. Članak 37. Kazne Kažnjava se svaka osoba koja u svrhu primjene povlaštenog tarifnog postupanja za proizvode sastavi ili dâ sastaviti dokument koji sadrži netočne podatke. Članak 38. Odstupanja 1. Posebni odbor za carinsku suradnju i pravila o podrijetlu, dalje u ovom članku „Odbor”, može usvojiti odstupanja od ovog Protokola ako razvoj postojećih industrija ili stvaranje novih industrija u pacifičkim državama to opravdava. Prije ili kod upućivanja predmeta Odboru, dotična pacifička država ili dotične pacifičke države obavješćuju Europsku zajednicu o svojem zahtjevu za odstupanje te navode razloge za podnošenje zahtjeva u skladu sa stavkom 2. Europska zajednica pozitivno odgovara na sve zahtjeve pacifičkih država koji su valjano obrazloženi u skladu s ovim člankom i koji ne mogu uzrokovati ozbiljnu štetu postojećoj industriji u Europskoj zajednici.

2. Kako bi Odboru olakšale razmatranje zahtjeva za odstupanjem, pacifička država ili pacifičke države koje podnose zahtjev na obrascu iz Priloga VII. ovom Protokolu dostavljaju što potpunije popratne informacije kojima obrazlažu svoj zahtjev, a koje obuhvaćaju posebno sljedeće točke: – naziv gotovog proizvoda, – narav i količinu materijala podrijetlom iz treće zemlje, – narav i količinu materijala podrijetlom iz pacifičkih država ili zemalja ili područja iz članaka 3. i 4. ili materijala koji su tamo prerađeni, – proizvodne procese, – dodanu vrijednost, – broj zaposlenika u dotičnom poduzeću, – očekivane količine izvoza u Europsku zajednicu, – ostale moguće izvore opskrbe sirovinama, – razloge traženog roka s obzirom na napore koji se ulažu u nalaženje novih izvora opskrbe,

– ostala opažanja. Ista pravila primjenjuju se na sve zahtjeve za produljenje. Odbor može promijeniti obrazac. 3. Kod razmatranja zahtjeva u obzir se uzima posebno sljedeće: (a) razina razvijenosti ili geografski položaj dotične pacifičke države; (b) slučajevi u kojima bi primjena postojećih pravila o podrijetlu značajno utjecala na sposobnost postojeće industrije u pacifičkoj državi da nastavi izvoziti u Europsku zajednicu, s posebnim upućivanjem na slučajeve u kojima bi to vodilo do obustavljanja obavljanja djelatnosti te industrije; (c) posebni slučajevi u kojima se može jasno dokazati da bi pravila o podrijetlu mogla odvratiti značajna ulaganja u industriju i u kojima bi odstupanje kojim se daje prednost realizaciji programa ulaganja omogućilo da se ta pravila ispunjavaju u fazama. 4. Svaki se slučaj razmatra kako bi se utvrdilo pružaju li pravila koja se odnose na kumulaciju podrijetla rješenje za taj problem. 5. Povrh toga, razmatranju se pristupa s pozitivnom pristranošću posebno u odnosu na: (a) gospodarske i socijalne posljedice odluke koju treba donijeti, posebno u pogledu zapošljavanja;

(b) potrebu primjene odstupanja u nekom razdoblju, uzimajući u obzir poseban položaj dotične pacifičke države i njezine poteškoće. 6. Pri razmatranju zahtjeva, za svaki se pojedinačni slučaj posebno vodi računa o mogućnosti dodjeljivanja statusa proizvoda s podrijetlom proizvodima koji u svojem sastavu imaju materijale podrijetlom iz susjednih zemalja u razvoju, najmanje razvijenih zemalja ili zemalja u razvoju s kojima jedna od ili više pacifičkih država imaju posebne odnose, pod uvjetom da se može uspostaviti zadovoljavajuća administrativna suradnja. 7. Ne dovodeći u pitanje stavke od 1. do 6., odstupanje se odobrava ako dodana vrijednost proizvoda bez podrijetla upotrijebljenih u dotičnoj pacifičkoj državi iznosi najmanje 45 % vrijednosti gotovog proizvoda, pod uvjetom da odstupanje nije takvo da uzrokuje ozbiljnu štetu nekom gospodarskom sektoru Europske zajednice ili jedne od ili više država članica. 8. Odbor poduzima mjere potrebne kako bi se osiguralo što brže moguće donošenje odluka, a u svakom slučaju najkasnije u roku od 75 radnih dana nakon što supredsjednik Odbora iz EZ-a primi zahtjev. Ako Europska zajednica u tom roku pacifičku državu ne obavijesti o svojem stajalištu u pogledu tog zahtjeva, zahtjev se smatra prihvaćenim. 9. (a) Odstupanje vrijedi za razdoblje koje odredi Odbor, a to je obično pet godina. (b) Odlukom o odstupanju može se predvidjeti produljenje, a da za to nisu potrebne nove odluke Odbora, pod uvjetom da dotična pacifička država ili dotične pacifičke države tri mjeseca prije kraja svakog razdoblja dostave dokaz da još uvijek ne mogu ispuniti uvjete ovog Protokola za koje postoje odstupanja. Ako je na produženje izjavljen prigovor, Odbor ga razmatra što je prije moguće i odlučuje hoće li odstupanje produljiti. Odbor postupa kako je predviđeno stavkom 8. Poduzimaju se sve potrebne mjere kako bi se izbjegli prekidi u primjeni odstupanja. (c) U razdobljima iz podstavaka (a) i (b) Odbor može revidirati uvjete provedbe odstupanja ako se utvrdi da je došlo do značajne promjene bitnih čimbenika koji su doprinijeli donošenju odluke o odobravanju odstupanja. Nakon što zaključi reviziju, Odbor može donijeti odluku o izmjeni uvjeta iz svoje odluke u pogledu područja primjene odstupanja ili bilo kojeg drugog prethodno utvrđenog uvjeta. Članak 39. Posebni odbor za carinsku suradnju i pravila o podrijetlu

1. Posebni odbor za carinsku suradnju i pravila o podrijetlu, osnovan u skladu s člankom 68. Sporazuma (dalje u tekstu „Odbor”), odgovoran je za djelotvornu provedbu i primjenu ovog Protokola. 2. Za potrebe ovog Protokola Odbor ima, među ostalim, sljedeće funkcije: (a) donosi odluke o odstupanjima od ovog Protokola prema uvjetima iz članka 38., (b) revidira i donosi odgovarajuće preporuke, prema potrebi, Odboru za trgovinu o: (i) provedbi i primjeni ovog Protokola te ii. svim izmjenama odredaba ovog Protokola koje predloži neka od stranaka. Za te potrebe Odbor uzima u obzir razvojne potrebe pacifičkih država; (c) u skladu s člankom 36. rješava sve sporove; te (d) razmatra sva druga pitanja povezana s ovim Protokolom u skladu s dogovorom predstavnika stranaka. 3. Odbor se sastaje u svako doba koje stranke dogovore. 4. Odbor se sastoji od službenika Europske unije i službenika pacifičkih država nadležnih za carinska pitanja. Odbor može prema potrebi organizirati odgovarajuće vještačenje.

GLAVA VI. CEUTA I MELILLA Članak 40.

Posebni uvjeti 1. Izraz „Europska zajednica” koji se koristi u ovom Protokolu ne obuhvaća Ceutu i Melillu. Izraz „proizvodi podrijetlom iz Europske zajednice” ne obuhvaća proizvode podrijetlom iz Ceute i Melille. 2. U određivanju mogu li se proizvodi koji se uvoze u Ceutu i Melillu smatrati proizvodima podrijetlom iz pacifičke države odredbe ovog Protokola primjenjuju se mutatis mutandis. 3. Ako se proizvodi u cijelosti dobiveni u Ceuti, Melilli ili u Europskoj zajednici podvrgnu obradi i preradi u pacifičkoj državi, smatra se da su u cijelosti dobiveni u pacifičkoj državi. 4. Obrada ili prerada obavljena u Ceuti, Melilli ili u Europskoj zajednici smatra se obavljenom u pacifičkoj državi ako se materijali podvrgnu obradi i preradi u pacifičkoj državi. 5. Za potrebe provedbe stavaka 3. i 4. nedostatni postupci iz članka 7. ovog Protokola ne smatraju se obradom ni preradom. 6. Ceuta i Melilla smatraju se jedinstvenim područjem.

GLAVA VII. ZAVRŠNE ODREDBE Članak 41. Revizija i primjena pravila o podrijetlu 1. Odbor za trgovinu može donijeti odluku o izmjeni odredaba ovog Protokola.

2. Neovisno o odredbama iz stavka 1. ovog članka, ovaj Protokol i njegovi prilozi preispituju se svakih pet (5) godina nakon stupanja na snagu ovog Protokola kako bi se u njih unijele eventualne potrebne izmjene ili prilagodbe. U tom preispitivanju stranke uzimaju u obzir razvojne potrebe pacifičkih država kao što su razvoj tehnologija, proizvodni procesi i svi drugi čimbenici. 3. Donesene odluke provode se u najkraćem mogućem roku. Članak 42. Prilozi Prilozi ovom Protokolu čine njegov sastavni dio. Članak 43. Provedba Protokola Europska zajednica i pacifičke države poduzimaju mjere potrebne za provedbu ovog Protokola.



PRILOG I. Protokolu II. Uvodne napomene uz popis iz Priloga II. Napomena 1.:

Na popisu su navedeni uvjeti koje trebaju ispunjavati svi proizvodi kako bi se smatrali dostatno obrađenima ili prerađenima u smislu članka 6. Protokola. Napomena 2.: 1. U prva dva stupca u popisu opisuje se dobiveni proizvod. U prvom se stupcu navodi tarifni broj ili broj poglavlja koji se koristi u Harmoniziranom sustavu, a u drugom se stupcu navodi opis robe koji se u tom sustavu koristi za taj tarifni broj ili poglavlje. Za svaki unos u prva dva stupca dano je pravilo u stupcu 3. ili 4. Ako u nekim slučajevima unosu iz prvog stupca prethodi „ex”, to znači da se pravila iz stupca 3. ili 4. primjenjuju samo na dio tog tarifnog broja kako je opisan u stupcu 2. 2. Ako je nekoliko tarifnih brojeva grupirano zajedno u stupcu 1. ili se navodi broj poglavlja te se stoga u stupcu 2. opis proizvoda navodi općenito, susjedna pravila u stupcu 3. ili 4. primjenjuju se na sve proizvode koji su prema Harmoniziranom sustavu razvrstani u tarifne brojeve tog poglavlja ili u bilo koji od tarifnih broja grupiranih zajedno u stupcu 1. 3. Ako su na popisu različita pravila koja se primjenjuju na različite proizvode unutar nekog tarifnog broja, svaki uvučeni redak sadrži opis tog dijela tarifnog broja koji je obuhvaćen susjednim pravilima u stupcu 3. ili 4. 4. Ako se za unos u prva dva stupca navodi pravilo i u stupcu 3. i u stupcu 4., izvoznik može alternativno birati primjenu pravila iz stupca 3. ili pravila iz stupca 4. Ako u stupcu 4. nije navedeno nikakvo pravilo o podrijetlu, mora se primijeniti pravilo iz stupca 3.



Napomena 3.: 1. Odredbe članka 6. Protokola o proizvodima koji su stekli status proizvoda s podrijetlom i koji se koriste u izradi drugih proizvoda primjenjuju se neovisno o tome jesu li proizvodi stekli taj status u tvornici u kojoj se ti proizvodi koriste ili u nekoj drugoj tvornici u Europskoj zajednici ili u pacifičkim državama. Primjer: Motor iz tarifnog broja br. 8407, za koji pravilo određuje da vrijednost materijala bez podrijetla koji se može ugraditi ne smije prelaziti 40 % cijene franko tvornica, izrađen je od „drugog legiranog čelika grubo oblikovanog kovanjem” iz tarifnog broja ex 7224.

Ako je to kovanje obavljeno u Europskoj zajednici na ingotu bez podrijetla, on je već stekao podrijetlo na temelju pravila iz popisa za tarifni broj ex 7224. Kovani se materijal može tada računati kao materijal s podrijetlom u obračunu vrijednosti stroja neovisno o tome je li on proizveden u istoj ili drugoj tvornici u Europskoj zajednici. Vrijednost ingota bez podrijetla time nije uzeta u obzir pri zbrajanju vrijednosti materijala bez podrijetla. 2. Pravilo iz popisa predstavlja minimalno potrebnu obradu ili preradu pa se obavljanjem većeg stupnja obrade ili prerade također stječe status proizvoda s podrijetlom i obratno, obavljanjem manjeg stupnja obrade ili prerade ne može se steći status proizvoda s podrijetlom. Stoga, ako pravilo predviđa da se na određenoj razini izrade može upotrijebiti materijal bez podrijetla, uporaba tog materijala u ranijoj fazi izrade dopuštena je, dok uporaba tog materijala u kasnijoj fazi izrade nije dopuštena. 3. Ne dovodeći u pitanje napomenu 3.2., ako pravilo kaže da se mogu upotrijebiti „materijali iz bilo kojeg tarifnog broja”, mogu se upotrijebiti i materijali iz istog tarifnog broja kao i proizvod, s tim da to podliježe eventualnim konkretnim ograničenjima koja su sadržana u pravilu. Međutim, izraz „proizvodnja od materijala iz bilo kojeg tarifnog broja, uključujući druge materijale iz tarifnog broja …” znači da se mogu upotrijebiti samo materijali razvrstani u isti tarifni broj kao i proizvod čiji se opis razlikuje od opisa koji je naveden u stupcu 2. iz popisa. 4. Ako se pravilom iz popisa određuje da se proizvod može izrađivati od više od jednog materijala, to znači da se može upotrijebiti jedan materijal ili više materijala. Ne zahtijeva se da svi budu upotrijebljeni. Primjer: Pravilo za tkanine iz tarifnih brojeva od 5208 do 5212 predviđa da se mogu upotrijebiti prirodna vlakna i da se među ostalim materijalima mogu upotrijebiti i kemijski materijali. To ne znači da se moraju upotrijebiti jedan i drugi; mogu se koristiti jedan ili drugi ili i jedan i drugi. 5. Ako pravilo iz popisa određuje da se proizvod mora izraditi od određenog materijala, taj uvjet očito ne sprečava uporabu drugih materijala koji zbog svoje unutarnje naravi ne mogu zadovoljiti to pravilo. (Za tekstil vidjeti i napomenu 6.3. u nastavku). Primjer: Pravilo za gotovu hranu iz tarifnog broja 1904, koje konkretno isključuje uporabu žitarica i njihovih prerađevina, ne sprečava uporabu mineralnih soli, kemikalija i drugih dodataka koji nisu proizvodi od žitarica. Međutim, to se ne primjenjuje na proizvode koji se, iako se ne mogu izraditi od određenih materijala navedenih u popisu, mogu proizvesti od materijala jednake naravi u nekoj ranijoj fazi izrade.

Primjer: U slučaju odjevnog predmeta iz ex poglavlja 62, izrađenog od netkanih materijala, ako je za tu klasu proizvoda dopuštena uporaba samo pređe bez podrijetla, ne može se započeti s netkanom tkaninom – čak i ako se netkane tkanine inače ne mogu izrađivati od pređe. U takvim bi slučajevima početni materijal normalno bio u fazi koja prethodi pređi – tj. u stanju vlakana. 6. Ako se u nekom pravilu iz popisa navode dva postotka maksimalne vrijednosti materijala bez podrijetla koji se mogu upotrijebiti, ti se postoci ne mogu zbrajati. Drugim riječima, maksimalna vrijednost svih upotrijebljenih materijala bez podrijetla nikada ne smije prijeći najviši navedeni postotak. Nadalje, pojedinačni postoci ne smiju se premašiti u odnosu na određene materijale na koje se primjenjuju. Napomena 4.: 1. Izraz „prirodna vlakna” koristi se u popisu za vlakna koja nisu umjetna ni sintetička. Ograničen je na faze prije predenja, uključujući i otpad te, ako nije određeno drukčije, na grebenana, češljana ili na kakav drugi način prerađena nepredena vlakna. 2. Izraz „prirodna vlakna” uključuje konjsku dlaku iz tarifnog broja 0503, svilu iz tarifnog brojeva 5002 i 5003, te vunena vlakna, finu ili grubu životinjsku dlaku iz tarifnih brojeva 5101 do 5105, pamučna vlakna iz tarifnih brojeva 5201 do 5203 i druga biljna vlakna iz tarifnih brojeva od 5301 do 5305. 3. Izrazi „tekstilna pulpa”, „kemijski materijali” i „materijali za izradu papira” u popisu se upotrebljavaju za opis materijala koji nisu razvrstani u poglavlja od 50 do 63, a mogu se upotrijebiti za izradu umjetnih, sintetičkih ili papirnih vlakana ili pređe. 4. Izraz „umjetna ili sintetička rezana vlakna” u popisu se upotrebljava za sintetičke ili umjetne filamente, rezana vlakna ili otpad iz tarifnih brojeva od 5501 do 5507.



Napomena 5.: 1. Ako se za određeni proizvod s popisa upućuje na ovu napomenu, uvjeti iz stupca 3. ne primjenjuju se ni na koje osnovne tekstilne materijale upotrijebljene za izradu tog proizvoda koji zajedno čine 10 % ili manje od ukupne mase svih upotrijebljenih osnovnih tekstilnih materijala. (Vidjeti i napomene 5.3. i 5.4.)

2. Međutim, tolerancija spomenuta u Napomeni 5.1. može se primijeniti samo na mješovite proizvode koji su izrađeni od dvaju ili više osnovnih tekstilnih materijala. Osnovni tekstilni materijali su sljedeći: – svila, – vuna, – gruba životinjska dlaka, – fina životinjska dlaka, – konjska dlaka, – pamuk, – materijali za izradu papira i papir, – lan,

– prirodna konoplja, – juta i druga tekstilna vlakna od drvenog lika, – sisal i druga tekstilna vlakna iz roda agava, – kokos, abaka, rami i druga biljna tekstilna vlakna, – sintetički filamenti, – umjetni filamenti, – filamenti koji provode struju, – sintetička polipropilenska rezana vlakna, – sintetička poliesterska rezana vlakna, – sintetička poliamidna rezana vlakna,

– sintetička poliakrilonitrilna rezana vlakna, – sintetička poliimidna rezana vlakna, – sintetička politetrafluoroetilenska rezana vlakna, – sintetička rezana vlakna od polifenilen sulfida, – sintetička rezana vlakna od polivinil klorida, – druga sintetička rezana vlakna,



– umjetna rezana vlakna od viskoze, – druga umjetna rezana vlakna, – poliuretanska pređa s fleksibilnim polieterskim segmentima, upletena ili neupletena, – poliuretanska pređa s fleksibilnim poliesterskim segmentima, upletena ili neupletena,

– proizvodi iz tarifnog broja 5605 (metalizirana pređa) s ugrađenom trakom koja se sastoji od jezgre od aluminijske folije ili od jezgre od plastične folije, neovisno je li sa slojem aluminijskog praha ili bez njega, širine do 5 mm, spojene u sendvič pomoću prozirnog ili obojenog ljepila između dva sloja plastične folije, – ostali proizvodi iz tarifnog broja 5605. Primjer: Pređa iz tarifnog broja 5205 izrađena od pamučnih vlakana iz tarifnog broja 5203 i sintetičkih rezanih vlakana iz tarifnog broja 5506 jest miješana pređa. Stoga se sintetička rezana vlakna bez podrijetla koja ne zadovoljavaju pravila o podrijetlu (koja zahtijevaju izradu od kemijskih materijala ili tekstilne pulpe) mogu upotrijebiti do mase od 10 % pređe. Primjer: Vunena tkanina iz tarifnog broja 5112 izrađena od vunene pređe iz tarifnog broja 5107 i sintetičkih rezanih vlakana iz tarifnog broja 5509 jest mješovita tkanina. Stoga se sintetička pređa koja ne zadovoljava pravila o podrijetlu (koja zahtijevaju izradu od kemijskih materijala ili tekstilne pulpe) ili vunena pređa koja ne zadovoljava pravila o podrijetlu (koja zahtijevaju izradu od prirodnih vlakana, negrebenanih, nečešljanih niti drukčije pripremljenih za predenje) ili njihova kombinacija može upotrijebiti pod uvjetom da njihova ukupna masa ne prijeđe 10 % mase tkanine. Primjer: Tafting tekstilna tkanina iz tarifnog broja 5802 izrađena od pamučne pređe iz tarifnog broja 5205 i pamučne tkanine iz tarifnog broja 5210 jest miješani proizvod samo ako je pamučna tkanina i sama miješana tkanina izrađena od pređe razvrstane pod dva različita tarifna broja ili ako su upotrijebljene pamučne pređe i same mješavine. Primjer: Ako je dotična tafting tekstilna tkanina bila izrađena od pamučne pređe iz tarifnog broja 5205 i sintetičke tkanine iz tarifnog broja 5407, onda su upotrijebljene pređe očito dva zasebna osnovna tekstilna materijala, pa je tafting tekstilna tkanina sukladno tome miješani proizvod.

3. U slučaju proizvoda u koje je ugrađena „poliuretanska pređa s fleksibilnim polieterskim segmentima, upletena ili neupletena”, tolerancija za tu pređu iznosi 20 %. 4. U slučaju proizvoda s ugrađenom „trakom koja se sastoji od jezgre od aluminijske folije ili od jezgre od plastične folije neovisno je li obložena aluminijskim prahom ili ne, širine do 5 mm, spojene u sendvič pomoću prozirnog ili obojenog ljepila između dva sloja plastične folije”, tolerancija za tu traku iznosi 30 %. Napomena 6.: 1. U slučaju tekstilnih proizvoda s popisa koji su označeni bilješkom koja se odnosi na uvodnu napomenu, tekstilni ukrasi i pribor koji ne zadovoljavaju pravilo iz stupca 3. popisa za dotične izrađene proizvode mogu se upotrijebiti pod uvjetom da njihova masa nije veća od 10 % ukupne mase svih ugrađenih tekstilnih materijala. Tekstilni ukrasi i pribor su oni razvrstani u poglavlja od 50 do 63. Podstave i međupodstave ne treba smatrati tekstilnim ukrasima ni priborom. 2. Netekstilni ukrasi i pribor ili drugi upotrijebljeni materijali koji sadržavaju tekstil ne moraju zadovoljavati uvjete iz stupca 3. čak i ako nisu obuhvaćeni područjem primjene napomene 3.5. 3. U skladu s napomenom 3.5., netekstilni ukrasi i pribor bez podrijetla ili drugi proizvod koji ne sadrže tekstil ipak se mogu slobodno koristiti ako ih se ne može izraditi od materijala iz stupca 3. Na primjer, ako se pravilom iz popisa propisuje da se za određeni tekstilni artikl, poput bluze, mora upotrijebiti pređa, to ne sprečava uporabu metalnih artikala poput dugmadi jer dugmad ne može biti izrađena od tekstilnih materijala. 4. Ako se primjenjuje pravilo o postotku, u izračunu vrijednosti ugrađenih materijala bez podrijetla mora se uzeti u obzir vrijednost ukrasa i pribora. Napomena 7.:

1. Za potrebe tarifnih brojeva ex 2707, od 2713 do 2715, ex 2901, ex 2902 i ex 3403 „specifični procesi” su sljedeći: (a) vakuumska destilacija; (b) redestilacija vrlo temeljitim postupkom frakcioniranja; (c) krekiranje; (d) reformiranje; (e) ekstrakcija selektivnim otapalima; (f) postupak koji obuhvaća sve ove aktivnosti: preradu koncentriranom sumpornom kiselinom, oleumom ili sumpornim anhidridom; neutralizaciju alkalnim agensima; dekolorizaciju i purifikaciju prirodno aktivnom zemljom, aktiviranom zemljom, aktiviranim ugljenom ili boksitom; (g) polimerizacija; (h) alkilacija; (i) izomerizacija.

2. Za potrebe tarifnih brojeva 2710, 2711 i 2712 „specifični procesi” su sljedeći: (a) vakuumska destilacija; (b) redestilacija vrlo temeljitim postupkom frakcioniranja; (c) krekiranje; (d) reformiranje; (e) ekstrakcija selektivnim otapalima; (f) postupak koji obuhvaća sve ove aktivnosti: preradu koncentriranom sumpornom kiselinom, oleumom ili sumpornim anhidridom; neutralizaciju alkalnim agensima; dekolorizaciju i purifikaciju prirodno aktivnom zemljom, aktiviranom zemljom, aktiviranim ugljenom ili boksitom;



(g) polimerizacija; (h) alkilacija; (i) izomerizacija;

(j) samo u odnosu na teška ulja iz tarifnog broja ex 2710, odsumporavanje vodikom koje rezultira smanjenjem sadržaja sumpora u prerađenim proizvodima od najmanje 85 % (ASTM D 1266-59 T metoda); (k) samo u odnosu na proizvode iz tarifnog broja 2710, deparafinacija nekim drugim postupkom osim filtriranja; (l) samo u odnosu na teška ulja iz tarifnog broja ex 2710, obrada vodikom pod tlakom većim od 20 bara i temperaturom većom od 250 °C uz uporabu katalizatora, u neku drugu svrhu osim odsumporavanja, ako je vodik aktivni element u kemijskoj reakciji. Međutim, daljnja obrada vodikom ulja za podmazivanje iz tarifnog broja ex 2710 (npr. hidrofiniširanje ili dekolorizacija) radi poboljšanja boje ili stabilnosti ne smatra se specifičnim procesom; (m) samo u odnosu na loživa ulja iz tarifnog broja ex 2710, atmosferska destilacija, pod uvjetom da se manje od 30 % tih proizvoda po obujmu, uključujući i gubitke, destilira na 300 °C metodom ASTM D 86; (n) samo u odnosu na teška ulja osim plinskih i loživih ulja iz tarifnog broja ex 2710, obrada s pomoću visokofrekventnog električnog pražnjenja bez iskrenja. 3. Za potrebe tarifnih brojeva ex 2707, od 2713 do 2715, ex 2901, ex 2902 i ex 3403 jednostavni postupci poput čišćenja, pretakanja, desalinizacije, odvajanja vode, filtriranja, bojenja, obilježavanja, dobivanja sadržaja sumpora zbog miješanja proizvoda s različitim sadržajima sumpora, bilo koja kombinacija tih ili sličnih postupaka ne daju status proizvoda s podrijetlom. PRILOG II. Protokolu II. Popis obrada ili prerada koje treba obaviti na materijalima bez podrijetla kako bi proizvedeni proizvod stekao status proizvoda s podrijetlom Proizvodi navedeni na ovom popisu nisu nužno svi obuhvaćeni ovim Sporazumom. Stoga je potrebno konzultirati ostale dijelove ovog Sporazuma. Tarifni broj HS-a Opis proizvoda Obrada ili prerada obavljena na materijalima bez podrijetla kojom se stječe status proizvoda s podrijetlom (1) (2) (3) ili (4) Poglavlje 01 Žive životinje Sve životinje iz poglavlja 1 moraju biti dobivene u cijelosti Poglavlje 02 Meso i jestivi klaonički proizvodi Proizvodnja u kojoj svi upotrijebljeni materijali iz poglavlja 1 i 2 moraju biti dobiveni u cijelosti ex poglavlje 03 Ribe i rakovi, mekušci i ostali vodeni beskralježnjaci; osim: svi upotrijebljeni materijali iz poglavlja 3 moraju biti dobiveni u cijelosti 0304 Riblji fileti i ostalo riblje meso (neovisno je li mljeveno ili ne), svježe, rashlađeno ili smrznuto Proizvodnja u kojoj vrijednost svih upotrijebljenih materijala iz poglavlja 3 nije veća od 15 % cijene proizvoda franko tvornica 0305 Riba, sušena, soljena ili u salamuri; dimljena riba, neovisno je li kuhana prije ili tijekom procesa dimljenja ili ne; brašno, krupica i pelete od ribe, uporabljivi za prehranu ljudi Proizvodnja u kojoj vrijednost svih upotrijebljenih materijala iz poglavlja 3 nije veća od 15 % cijene proizvoda franko tvornica ex 0306 Rakovi, neovisno jesu li u ljusci ili ne, sušeni, soljeni ili u salamuri; dimljeni rakovi, neovisno jesu li u ljusci ili ne, neovisno jesu li kuhani prije ili tijekom postupka dimljenja ili ne; rakovi, u ljusci, kuhani u vodi ili na pari, neovisno jesu li rashlađeni, smrznuti, sušeni, soljeni ili u salamuri ili ne; brašno, krupica i pelete od rakova, uporabljivi za prehranu ljudi Proizvodnja u kojoj vrijednost svih upotrijebljenih materijala iz poglavlja 3 nije veća od 15 % cijene proizvoda franko tvornica ex 0307 Mekušci, neovisno jesu li u ljusci ili ne, sušeni, soljeni ili u salamuri; dimljeni mekušci, neovisno jesu li u ljusci ili ne, neovisno jesu li kuhani prije ili tijekom postupka dimljenja ili ne; brašno, krupica i pelete od mekušaca, uporabljivi za prehranu ljudi Proizvodnja u kojoj vrijednost svih upotrijebljenih materijala iz poglavlja 3 nije veća od 15 % cijene proizvoda franko tvornica ex 0308 Vodeni beskralježnjaci osim rakova i mekušaca, sušeni, soljeni ili u salamuri; dimljeni vodeni beskralježnjaci osim rakova i mekušaca, neovisno jesu li kuhani prije ili tijekom postupka dimljenja ili ne; brašno, krupica i pelete od vodenih beskralježnjaka osim od rakova i mekušaca, uporabljivi za prehranu ljudi Proizvodnja u kojoj vrijednost svih upotrijebljenih materijala iz poglavlja 3 nije veća od 15 % cijene proizvoda franko tvornica ex Poglavlje 04 Mlijeko i mliječni proizvodi; jaja peradi i ptičja jaja; prirodni med; jestivi proizvodi životinjskog podrijetla, nespomenuti niti uključeni na drugom mjestu; osim: Proizvodnja u kojoj svi upotrijebljeni materijali iz poglavlja 4 moraju biti dobiveni u cijelosti 0403 Mlaćenica, kiselo mlijeko i vrhnje, jogurt, kefir i ostalo fermentirano ili zakiseljeno mlijeko i vrhnje, neovisno jesu li koncentrirani ili sadržavaju dodani šećer ili druga sladila ili su aromatizirani ili sadržavaju dodano voće, orašaste plodove ili kakao ili ne Proizvodnja u kojoj: – svi upotrijebljeni materijali iz poglavlja 4 moraju biti dobiveni u cijelosti; – bilo koji upotrijebljeni voćni sok (osim od ananasa, limete ili grejpa) iz tarifnog broja 2009 mora već biti proizvod s podrijetlom; – vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica ex Poglavlje 05 Proizvodi životinjskog podrijetla, nespomenuti niti uključeni na drugom mjestu; osim: Proizvodnja u kojoj svi upotrijebljeni materijali iz poglavlja 5 moraju biti dobiveni u cijelosti ex 0502 Prerađene čekinje domaćih ili divljih svinja Čišćenje, dezinfekcija, razvrstavanje i ravnanje čekinja i dlaka

Poglavlje 06 Živo drveće i druge biljke; lukovice, korijenje i slično; rezano cvijeće i ukrasno lišće Proizvodnja u kojoj: – svi upotrijebljeni materijali iz poglavlja 6 moraju biti dobiveni u cijelosti; – vrijednost svih upotrijebljenih materijala nije veća od 50 % cijene proizvoda franko tvornica Poglavlje 07 Jestivo povrće, pojedini korijenje i gomolji Proizvodnja u kojoj svi upotrijebljeni materijali iz poglavlja 7 moraju biti dobiveni u cijelosti; Poglavlje 08 Jestivo voće i orašasti plodovi; kore agruma ili dinja i lubenica Proizvodnja u kojoj: – sve upotrijebljeno voće i orašasti plodovi moraju biti dobiveni u cijelosti; – vrijednost svih upotrijebljenih materijala iz poglavlja 17 nije veća od 30 % vrijednosti cijene proizvoda franko tvornica ex Poglavlje 09 Kava, čaj, mate čaj i začini; osim: Proizvodnja u kojoj svi upotrijebljeni materijali iz poglavlja 9 moraju biti dobiveni u cijelosti 0901 Kava, pržena ili nepržena, s kofeinom ili bez kofeina; kavine ljuske i opne; nadomjesci kave koji sadržavaju kavu u bilo kojem omjeru Proizvodnja od materijala iz bilo kojeg tarifnog broja 0902 Čaj, neovisno je li aromatiziran ili ne Proizvodnja od materijala iz bilo kojeg tarifnog broja ex 0910 Mješavine začina Proizvodnja od materijala iz bilo kojeg tarifnog broja Poglavlje 10 Žitarice Proizvodnja u kojoj svi upotrijebljeni materijali iz poglavlja 10 moraju biti dobiveni u cijelosti ex Poglavlje 11 Proizvodi mlinske industrije; slad; škrob; inulin; pšenični gluten; osim: Proizvodnja u kojoj sve upotrijebljene žitarice, jestivo povrće, korijeni i gomolji iz tarifnog broja 0714 ili voće moraju biti dobiveni u cijelosti ex 1106 Brašno, krupica i prah od suhog mahunastog povrća iz tarifnog broja 0713 Sušenje i mljevenje mahunastog povrća iz tarifnog broja 0708 ex Poglavlje 12 Uljano sjemenje i plodovi; razno zrnje, sjemenje i plodovi; industrijsko i ljekovito bilje; slama i stočna hrana Proizvodnja u kojoj svi upotrijebljeni materijali iz poglavlja 12 moraju biti dobiveni u cijelosti ex 1211 Bilje i dijelovi bilja (uključujući sjeme i plodove), vrsta koje se rabi prvenstveno u parfumeriji, u farmaciji ili za insekticidne, fungicidne ili slične svrhe, rashlađeni ili smrznuti, neovisno jesu li rezani, drobljeni ili u prahu: ex 121120 – Korijen ginsenga Proizvodnja u kojoj: – svi upotrijebljeni materijali razvrstani su u tarifni broj različit od tarifnog broja proizvoda. – vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica ex 121130, ex 121140 i ex 121150 – List koke, slamke maka i efedra Proizvodnja u kojoj svi upotrijebljeni materijali iz poglavlja 14 moraju biti dobiveni u cijelosti ex 121190 Biljni proizvodi nespomenuti niti uključeni na drugom mjestu, osim pamučnog lintersa: Proizvodnja u kojoj svi upotrijebljeni materijali iz poglavlja 14 moraju biti dobiveni u cijelosti – Orašasti plodovi, bez dodatka šećera ili alkohola Proizvodnja u kojoj je vrijednost upotrijebljenih orašastih plodova i uljanog sjemenja s podrijetlom iz tarifnih brojeva 0801, 0802 i od 1202 do 1207 veća od 60 % vrijednosti proizvoda franko tvornica – Maslac od kikirikija; mješavine na bazi žitarica; palmine jezgre; kukuruz Proizvodnja u kojoj su svi upotrijebljeni materijali razvrstani u tarifni broj različit od tarifnog broja proizvoda – Ostalo osim voća i orašastih plodova, ukuhano drukčije osim na pari ili u vodi, bez dodatka šećera, smrznuto Proizvodnja u kojoj: – svi upotrijebljeni materijali razvrstani su u tarifni broj različit od tarifnog broja proizvoda. – vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica 1301 Šelak; prirodne gume, smole, gume-smole i oleo smole (na primjer, balzami) Proizvodnja u kojoj vrijednost svih upotrijebljenih materijala iz tarifnog broja 1301 ne smije biti veća od 50 % cijene proizvoda franko tvornica 1302 Biljni sokovi i ekstrakti; pektinske tvari, pektinati i pektati; agar-agar i ostale sluzi i zgušnjivači, neovisno jesu li modificirani ili ne, dobiveni od biljnih proizvoda: – Sluzi i zgušnjivači, modificirani, dobiveni od biljnih proizvoda Proizvodnja od nemodificiranih sluzi i zgušnjivača – Ostalo Proizvodnja u kojoj vrijednost svih upotrijebljenih materijala nije veća od 50 % cijene proizvoda franko tvornica Poglavlje 14 Biljni materijali za pletarstvo; biljni proizvodi nespomenuti niti uključeni na drugom mjestu Proizvodnja u kojoj svi upotrijebljeni materijali iz poglavlja 14 moraju biti dobiveni u cijelosti ex Poglavlje 15 Masti i ulja životinjskog ili biljnog podrijetla te proizvodi njihove razgradnje; prerađene jestive masti; životinjski ili biljni voskovi; osim: Proizvodnja u kojoj su svi upotrijebljeni materijali razvrstani u tarifni broj različit od tarifnog broja proizvoda 1501 Svinjska mast (uključujući salo) i mast peradi, osim one iz tarifnog broja 0209 ili 1503: – Mast iz kostiju ili otpadaka Proizvodnja iz materijala iz bilo kojeg tarifnog broja osim materijala iz tarifnog broja 0203, 0206 ili 0207 ili od kostiju iz tarifnog broja 0506 – Ostalo Proizvodnja od mesa ili od jestivih klaoničkih proizvoda od svinja iz tarifnog broja 0203 ili 0206, ili od mesa i jestivih klaoničkih proizvoda od peradi iz tarifnog broja 0207 1502 Masti od životinja vrste goveda, od ovaca ili koza, osim onih iz tarifnog broja 1503: – Mast iz kostiju ili otpadaka Proizvodnja od materijala iz bilo kojeg tarifnog broja, osim materijala iz tarifnog broja 0201, 0202, 0204 ili 0206 ili od kostiju iz tarifnog broja 0506 – Ostalo Proizvodnja u kojoj svi upotrijebljeni materijali iz poglavlja 2 moraju biti dobiveni u cijelosti 1504 Masti i ulja te njihove frakcije, od riba ili morskih sisavaca, neovisno jesu li rafinirani ili ne, ali kemijski nemodificirani: – Krute frakcije Proizvodnja od materijala iz bilo kojeg tarifnog broja uključujući ostale materijale iz tarifnog broja 1504 – Ostalo Proizvodnja u kojoj svi upotrijebljeni materijali iz poglavlja 2 i 3 moraju biti dobiveni u cijelosti ex 1505 Rafinirani lanolin Proizvodnja od sirove masti od vune iz tarifnog broja 1505 1506 Ostale životinjske masti i ulja te njihove frakcije, neovisno jesu li rafinirani ili ne, ali kemijski nemodificirani: – Krute frakcije Proizvodnja od materijala iz bilo kojeg tarifnog broja uključujući ostale materijale iz tarifnog broja 1506 – Ostalo Proizvodnja u kojoj svi upotrijebljeni materijali iz poglavlja 2 moraju biti dobiveni u cijelosti 1507 do 1515 Biljna ulja i njihove frakcije: – Sojino ulje, ulje od kikirikija, palmino ulje, ulje od kokosova oraha (kopre), ulje od palminih koštica (jezgri), babasu ulje, tungovo ulje i oiticica ulje, mirtin vosak i japanski vosak, frakcije jojoba ulja i ulja za tehničku ili industrijsku upotrebu, osim za proizvodnju prehrambenih proizvoda za prehranu ljudi Proizvodnja u kojoj su svi upotrijebljeni materijali razvrstani u tarifni broj različit od tarifnog broja proizvoda – Krute frakcije, osim onih od ulja jojobe Proizvodnja od drugih materijala iz tarifnih brojeva od 1507 do 1515 – Ostalo Proizvodnja u kojoj svi upotrijebljeni biljni materijali moraju biti dobiveni u cijelosti

1516 Masti i ulja životinjskog ili biljnog podrijetla te njihove frakcije, djelomično ili potpuno hidrogenirani, interesterificirani, reesterificirani ili elaidinizirani, neovisno jesu li rafinirani ili ne, ali dalje nepripremljeni Proizvodnja u kojoj: – svi upotrijebljeni materijali iz poglavlja 2 moraju biti dobiveni u cijelosti; – svi upotrijebljeni biljni materijali moraju biti dobiveni u cijelosti. Međutim, smiju se upotrijebiti materijali iz tarifnih brojeva 1507, 1508, 1511 i 1513 1517 Margarin; jestive mješavine ili pripravci od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja ili njihovih frakcija iz tarifnog broja 1516 Proizvodnja u kojoj: – svi upotrijebljeni materijali iz poglavlja 2 i 4. moraju biti dobiveni u cijelosti; – svi upotrijebljeni biljni materijali moraju biti dobiveni u cijelosti. Međutim, smiju se upotrijebiti materijali iz tarifnih brojeva 1507, 1508, 1511 i 1513 ex Poglavlje 16 Proizvodi od mesa, riba, rakova, mekušaca ili drugih vodenih beskralješnjaka; osim: Proizvodnja od životinja iz poglavlja 1 1604 i 1605 Pripremljena ili konzervirana riba; kavijar i nadomjesci kavijara pripremljeni od ribljih jaja; Rakovi, mekušci i drugi vodeni beskralješnjaci, pripremljeni ili konzervirani Proizvodnja u kojoj vrijednost svih upotrijebljenih materijala iz poglavlja 3 nije veća od 15 % cijene proizvoda franko tvornica ex Poglavlje 17 Šećer i šećerni proizvodi; osim: Proizvodnja u kojoj su svi upotrijebljeni materijali razvrstani u tarifni broj različit od tarifnog broja proizvoda ex 1701 Šećer od šećerne trske ili šećerne repe i kemijski čista saharoza, u krutom stanju, aromatizirani ili obojeni Proizvodnja u kojoj vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica 1702 Ostali šećeri, uključujući kemijski čistu laktozu, maltozu, glukozu i fruktozu, u krutom stanju; šećerni sirupi bez dodanih aroma ili tvari za bojenje; umjetni med, neovisno je li pomiješan s prirodnim medom ili ne; karamel: – Kemijski čista maltoza i fruktoza Proizvodnja od materijala iz bilo kojeg tarifnog broja uključujući ostale materijale iz tarifnog broja 1702 – Ostali šećeri u krutom stanju, aromatizirani ili obojeni Proizvodnja u kojoj vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica – Ostalo Proizvodnja u kojoj svi upotrijebljeni materijali moraju već biti proizvod s podrijetlom ex 1703 Melasa dobivena pri ekstrakciji ili rafiniranju šećera, aromatizirana ili obojena Proizvodnja u kojoj vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica 1704 Šećerni proizvodi (uključujući bijelu čokoladu), bez kakaa Proizvodnja u kojoj: – svi upotrijebljeni materijali razvrstani su u tarifni broj različit od tarifnog broja proizvoda; – vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica Poglavlje 18 Kakao i proizvodi od kakaa Proizvodnja u kojoj: – svi upotrijebljeni materijali razvrstani su u tarifni broj različit od tarifnog broja proizvoda; – vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica 1901 Sladni ekstrakt; prehrambeni proizvodi od brašna, prekrupe, krupice, škroba ili sladnog ekstrakta, bez kakaa ili s masenim udjelom kakaa manjim od 40 % računano s potpuno odmašćenom osnovom, nespomenuti niti uključeni na drugom mjestu; prehrambeni proizvodi od robe iz tarifnih brojeva od 0401 do 0404, bez kakaa ili s masenim udjelom kakaa manjim od 5 % računano s potpuno odmašćenom osnovom, nespomenuti niti uključeni na drugom mjestu: – Sladni ekstrakt Proizvodnja od žitarica iz poglavlja 10 – Ostalo Proizvodnja u kojoj: – svi upotrijebljeni materijali razvrstani su u tarifni broj različit od tarifnog broja proizvoda; – vrijednost svih upotrijebljenih materijala iz poglavlja 17 nije veća od 30 % cijene proizvoda franko tvornica 1902 Tjestenina, neovisno je li kuhana ili punjena (mesom ili drugim tvarima) ili drukčije pripremljena ili ne, kao što su špageti, makaroni, rezanci, lazanje, njoki, ravioli, kaneloni; kuskus, neovisno je li pripremljen ili ne: – S masenim udjelom mesa, mesnih klaoničkih proizvoda, ribe, rakova ili mekušaca 20 % ili manjim Proizvodnja u kojoj sve upotrijebljene žitarice i derivati (osim tvrde pšenice i njezinih derivata) moraju biti dobiveni u cijelosti – S masenim udjelom mesa, mesnih klaoničkih proizvoda, riba, rakova ili mekušaca većim od 20 % Proizvodnja u kojoj: – sve upotrijebljene žitarice i derivati (osim tvrde pšenice i njezinih derivata) moraju biti dobiveni u cijelosti; – svi upotrijebljeni materijali iz poglavlja 2 i 3 moraju biti dobiveni u cijelosti 1903 Tapioka i nadomjesci tapioke pripremljeni od škroba, u obliku pahuljica, zrnaca, kuglica ili sličnih oblika Proizvodnja od materijala iz bilo kojeg tarifnog broja osim od krumpirova škroba iz tarifnog broja 1108 1904 Prehrambeni proizvodi dobiveni bubrenjem ili